text:
आल इंडिया स्टूडेंट्स फेडरेशन जिला परिषद कें द्वारा भारती मंडन महाविद्यालय रहिका मे राज्यव्यापी कार्यक्रम कें तहत जिला उपाध्यक्ष कुमार गौरव केर अध्यक्षता मे धरना देल गेल।
भारत निर्वाचन आयोग कहलक जे बिहार विधानसभा चुनावक तारीख कें ऐलान सही समय पर कयल जायत। आयोग बिहार चुनाव कें समय 65 सीट पर उपचुनाव सेहो करेबाक तैयारी अछि।
बिहारक गया कें इमामगंज आ बांकेबाजार प्रखंडक सीमा पर जंगल मे बसल कोठीलवा गामक लोक केर गरीबी दूर करबाक लेल लौंगी भुइयां पांच किलोमीटर लंबा नहर खोदलथि।
अनलॉक-4 मे अर्थव्यवस्था कें आओर बेसी खोलल जा रहल अछि। आर्थिक गतिविधि तेज भेने श्रमिक लोकनिक मांग बढ़ल अछि। औद्योगिक शहर सब लेल जावत आवाजाही केर सुविधा नै हेतै, व्यावसायिक गतिविधि सामान्य नै भ' सकैत अछि।
बिहार मे लॉकडाउन मे आइ सं भेटत राहत। प्रदेश सरकार शर्त कें संगे बस परिचालन शुरू करबाक आदेश जारी क' देने अछि। मुख्य सचिवक अध्यक्षता मे सोमदिन कें भेल क्राइसिस मैनेजमेंट ग्रुपक बैठक मे लेल गेल निर्णय कें अनुसार परिवहन विभाग सार्वजनिक परिवहन व्यवस्था कें सुचारू रूप सं लागू करबाक लेल सभ' डीएम, एसएसपी आ एसपी कें निर्देश देने छल।
बिहार मे कोरोनाक खिलाफ जंग मे भेटल पीएम केयर फंड ट्रस्ट कें सहयोग। पीएम केयर फंड ट्रस्ट केर ओर सं बिहारक पटना आ मुजफ्फरपुर मे 500 बेड कें कोविड हॉस्पिटल कें फंड देबाक निर्णय कयल गेल अछि।
बिहार कें पटना मे भाजपाक दू दिवसीय प्रदेश कार्यसमितिक अंतिम दिन वर्चुअल रैली मे भारतीय जनता पार्टी भाजपा बिहार विधानसभा चुनाव 2020 कें लेल नबका नया नारा देलक। भाजपा अछि तैयार, आत्मनिर्भर बिहार…।
बिहारक जानल-मानल लोक गायिका पद्म भूषण सं सम्मानित शारदा सिन्हा (Sharda Sinha) कें कोरोनाक संक्रमण भ' गेल अछि। ओ एकर जानकारी अपने वीडियो जारी क' देलनि।
पंचायती राज संस्था आ नगर निकाय कें शिक्षक केर नव सेवाशर्त नियमावलीक राज्य कैबिनेटक मंजूरी भेट गेल अछि। एकरा अनुसार साढ़े तीन लाख सं बेसि शिक्षक कें कर्मचारी भविष्य निधि (ईपीएफ) कें लाभ सितंबर, 2020 सं देल जायत।
बिहार मे भ्रष्टाचार आ अपराधक राज कायम अछि। भारत सरकारक रिपोर्ट बतओलनि जे देश मे सबसा बेसि अपराध आ रेप केर घटना बिहार मे होयत अछि।
बिहारक राजधानी पटना स्थित एम्स मे कोरोना वैक्सीन कें ट्रायल शुरू भेला एक महीना पूरा भ' गेल अछि। पिछला चरण मे जाहि लोक पर ट्रायल भेल छल ओ पूर्ण तरहे स्वस्थ छथि।
बिहारक मुख्यमंत्री नीतीश कुमार सोशल मीडिया पर कयल जा रहल अपन सरकारक कथित तौर पर आलोचना कें ल' नाराजगी जतोलानि। स्वतंत्रता दिवस पर झंडोत्तोलन केलाक बाद लगभग एक घंटाक संबोधन मे ओ विरोधि पर सेहो निशाना सधलनि।
बिहार मे रोज होबय वला कोरोना सैंपलक जांच संख्या एक लाख कें पार भ' गेल। पिछला 24 घंटा मे 104452 सैंपल कें जांच भेल, जाहिमे 3906 संक्रमित भेटल। अहि तरहे कुल संक्रमितक संख्या 94459 भ' गेल अछि।
बिहारक सीमांचलक अररिया जिला मे स्थित मंडल कारा मे 224 कोरोना संक्रमित भेटल अछि। जेल मे 706 मे सं 600 बंदि केर जांच मे ई मामला सामने आयल अछि।
बिहार मे कोरोना संक्रमणक सबसा कम शिकार बच्चा आ 60 वर्ष सं बेसी उम्रक व्यक्ति अछि। अहिमे सेहो अखनि धरि बच्चा सं बुजुर्गक तुलना मे एक फीसदी कम संक्रमित भेल अछि।


c: text/html

text:
भारत निर्वाचन आयोग कहलक जे बिहार विधानसभा चुनावक तारीख कें ऐलान सही समय पर कयल जायत। आयोग बिहार चुनाव कें समय 65 सीट पर उपचुनाव सेहो करेबाक तैयारी अछि। चुनाव आयोगक अनुसार, बिहार विधानसभा चुनाव कें 29 नवंबर, 2020 सं पहिने पूरा करेबाक अछि। ओहि समय कें आसपास विभिन्न राज्य केर 64 विधानसभा आ एकटा लोकसभा सीट पर उपचुनाव कराओल जायत। कहि दी जे वर्तमान बिहार विधानसभा कें कार्यकाल 29 नवंबर कें समाप्त भ’ रहल अछि।
बिहार मे अहि साल अक्टूबर-नवंबर कें महीना में विधानसभा चुनाव होबय वला अछि। एकरा लेल राजनीतिक दल अपन तैयारी सेहो शुरू क’ देने अछि। आयोग कोरोना काल मे चुनाव आ उपचुनाव करेबाक लेल गाइडलाइंस जारी केने छल। तखने ई तय भ’ गेल छल जे कोरोना आ बाढ़ ग्रस्त बिहार मे तय समय पर चुनाव होयत। जखन विपक्षी दल समेत एनडीए मे शामिल एलजेपी बिहार मे चुनाव रद करेबाक मांग केने छला।

robotstxt: allowed

filter: keep


text:
कलकत्ता. भारतीय भाषा परिषद् मे मिथिला विकास परिषद् द्वारा आयोजित ओ अंजय चौधरी द्वारा संयोजित साहित्यिक अनुष्ठान मे रविदिन 23 सितम्बर २०१२ कें देखल गेल जे मैथिली कविता आब मात्र पत्र-पत्रिकाक पृष्ठ पर नहि मंच पर सेहो अपन स्थान मंगैत अछि. आयोजित कार्यक्रम केर तेसर सत्र मे समय अभाव केर बहन्ना क' कतेको वरिष्ठ कवि कें प्रस्तुति करय सं वंचित कयल गेल, जखन कि प्रेक्षागृह केर खचाखच भरल दर्शक कविता सुनबा मे बेस रूचि देखा रहल छल. साहित्यिक आयोजन मे दर्शक आ साहित्यिक पत्रिका केर पाठक डिबिया सं तकने भेटब मोसकिल अछि....एहन सन बात आब फूसि भ' गेल. कल्हुका कार्यक्रम केर अपार सफलता जतय मैथिल समाज कें आलोकित कयलक, ओतहि पाहून रूपें उपस्थित आन समाजक लोक अचंभित छलाह. बहुत बुद्धिमता सं आयोजक लोकनि समयाभावक कारणें नव ओ युवा कवि लोकनि कें काव्य-पाठ लेल आमंत्रित करैत पनरह गोट कवि मे सं 8 गोटे काव्य-पाठ क' सकलाह. परिषदक ई डेग एक नव आयाम गढ़लक अछि.
काव्य पाठ करय जखने विवेक कुमार झा मंच पर अयलाह दर्शक लोकनि करतल ध्वनि सं स्वागत केलनि. विवेक केर प्रस्तुति बेस नीक आ उत्साही रहल. तत्पश्चात चन्दन कुमार झा गजल ल' एलाह त' दर्शक बेर रुचि सं सुनैत दस पांति केर गजल पर लगभग बीसो बेर करतल ध्वनि सं हुनक उत्साह बढौलक. चन्दन जी केर प्रस्तुति सिद्ध कयलक जे मैथिली मंच मंगइए. दर्शक सुनय चाहैए. रचना मे दम हो आ प्रस्तुति ढंग सं कयल जाय त' गेय कविता वा गजल मंच पर कमाल क' सकैए. एकर संगहि राजीव रंजन मिश्र केर ओजस्वी गजल आ प्रस्तुति सेहो दर्शकक बेस ताली बटोरलक. भास्करानंद झा 'भास्कर' केर 'फेसबुकिया पति' कविताक प्रस्तुति बेस रुचिगर छल. ओना फेसबुकिया पति' वेब पर पहिने सं प्रशंसा बटोरने अछि. रूपेश कुमार झा 'त्योंथ' सेहो अपन सहज अंदाज मे 'जे तकै छी' कविता केर पाठ केलनि. विजय इस्सर अपन सुमधुर आवाज मे कविता प्रस्तुत केलनि. वरिष्ठ कवि लक्ष्मण झा 'सागर' डेंगू पर आधारित कविता पढलनि. विषय टटका आ चर्चित रहने लोक कान पाथि क' सुनलनि. अंत मे सत्र केर अध्यक्ष विद्यानंद झा कविता पाठ क' सत्रक समापनक घोषणा केलनि.
काव्य पाठ करय जखने विवेक कुमार झा मंच पर अयलाह दर्शक लोकनि करतल ध्वनि सं स्वागत केलनि. विवेक केर प्रस्तुति बेस नीक आ उत्साही रहल. तत्पश्चात चन्दन कुमार झा गजल ल' एलाह त' दर्शक बेर रुचि सं सुनैत दस पांति केर गजल पर लगभग बीसो बेर करतल ध्वनि सं हुनक उत्साह बढौलक. चन्दन जी केर प्रस्तुति सिद्ध कयलक जे मैथिली मंच मंगइए. दर्शक सुनय चाहैए. रचना मे दम हो आ प्रस्तुति ढंग सं कयल जाय त' गेय कविता वा गजल मंच पर कमाल क' सकैए. एकर संगहि राजीव रंजन मिश्र केर ओजस्वी गजल आ प्रस्तुति सेहो दर्शकक बेस ताली बटोरलक. भास्करानंद झा 'भास्कर' केर 'फेसबुकिया पति' कविताक प्रस्तुति बेस रुचिगर छल. ओना फेसबुकिया पति' वेब पर पहिने सं प्रशंसा बटोरने अछि. रूपेश कुमार झा 'त्योंथ' सेहो अपन सहज अंदाज मे 'जे तकै छी' कविता केर पाठ केलनि. विजय इस्सर अपन सुमधुर आवाज मे कविता प्रस्तुत केलनि. वरिष्ठ कवि लक्ष्मण झा 'सागर' डेंगू पर आधारित कविता पढलनि. विषय टटका आ चर्चित रहने लोक कान पाथि क' सुनलनि. अंत मे सत्र केर अध्यक्ष विद्यानंद झा कविता पाठ क' सत्रक समापनक घोषणा केलनि.
एहि कार्यक्रम मे एतेक त' स्पष्टे भेल जे कविता वा गजल दर्शक/श्रोता केर रूचि केर विषय अछि. एकरा नीरस कहि मंच सं दूर कोठली वा किताब मे बन्न नहि करबाक चाही. संभावना छैक, पहिने डेग त' बढ़इक.
(Report: मिथिमीडिया ब्यूरो)


text:
कलकत्ता/दड़िभंगा. मैथिलीक चर्चित फ़िल्म 'सस्ता जिनगी महग सेनूर'क संटुआ कें केs बिसरत? अपन सहज आ स्वाभाविक अभिनय कला आ संवाद बजबाक अदभुत शैली केर कारण समस्त मैथिल दर्शकक हृदय मे नीक स्थान बनबय बला आ सभक पसिनगर कलाकार छथि रोमी (प्रदीप) 'संटुआ' ठाकुर. मूलत: दरभंगा जिलाक नेहरा कें रहनिहार रोमी ठाकुर प्रारंभिक शिक्षा केर उपरांत मुम्बइ चलि अयला आ अभिनय केर क्षेत्र मे अपन भाग़्य अजमयबाक लेल संघर्ष करय लगलथि. आशा चन्द्रा फ़िल्म इंस्टिच्यूट, मुम्बइ सं एक्टिंगक कोर्स कयने छथि. मुदा किछु व्यक्तिगत कारणवश रोमी जी मुम्बइ छोड़ि देलनि. रोमी जी इंडियन मोशन पिक्चर्स प्रोड्यूसर एशोसियेशन (IMPPA) केर पूर्व सदस्य रहि चुकल छथि.
अभिनय केर क्षेत्र में कैरियरक प्रारंभ केना भेल पूछला पर रोमी जी बतौलनि जे मुरलीधरक निर्देशन में बनय जा रहल फ़िल्म 'सस्ता जिनगी महग सेनूर'क शूटिंग नेहरा गाम मे निर्धारित छल. किछु कलाकारक कमी कें देखैत स्थानीय कलाकार केर जरूरति छलैक. रोमीजीक व्यक्तित्व, भाषा-शैली आदि निर्देशक मुरलीधरजी कें बड्ड पसिंन पड़लनि आ रोमी जी कें दोसर मुख्य अभिनेता संटुआक भूमिका द' देलनि. परिणाम ई भेल जे फ़िल्म केर उपकथानक में चारि चान लाग़ि गेल. फ़िल्म मे अपन नीक अभिनय सं सभ कें प्रभावित केलनि अछि. रोमीजीक दोसर फ़िल्म 'पिया संग प्रीत कोना हम करबै' आयल छल. अहू फ़िल्म मे रोमीजीक भूमिका मोटा-मोटी काबिले तारीफ़ अछि. कराटे में प्रशिक्षित रोमी जी एकटा अप्पन प्रोडक्शन हाउस खोलबाक इच्छुक छथि आ कहलनि जे ओ जल्दिये मां भगवती केर चमत्कार संबंधित एकटा सत्य घटना पर आधारित मैथिली फ़िल्म बनओता. आशा करैत छी जे हम सभ संटुआ कें एकटा आओरो नीक अवतार मे देखब. (Report : भास्कर झा)


text:
राजधानी सहित आसपास कें इलाका मे फेर सं जोरदार बारिश केर संभावना अछि। बंगालक खाड़ी मे बनल तूफान ‘अम्फान’ अगला 48 घंटा मे बिहार मे अपन रंग देखायत। अहि बेर सेहो मानसून सं पहिने एहि तरह कें हालात बनि रहल अछि।
पहिल बेर सेहो मानसून केर आगमन सं ठीक पहिने बंगाल केर खाड़ी मे तूफान बनल छल, ओ ओडिशा मे तबाही मचेने छल। अहि बेर सेहो तूफान बेहद मजबूत छै। आबय वला दू सं तीन दिन मे राजधानी मे हवा केर रफ्तार कें 40 सं 50 किलोमीटर प्रतिघंटा पर जेबाक संभावना बनि रहल अछि। अहि सं गरज आ आंधी कें संग बारिश होयत। बिहार मे तूफानक असर 20 मई कें देखबाक मिलत। ओडिशा सं झारखंड होइत आ बांग्लादेश सं पश्चिम बंगाल होइत तूफान बिहार पहुँचत। अहि प्रदेश कें पूर्वी आ दक्षिणी इलाका मे जोरदार बारिश केर संभावना बनि रहल अछि। पटना सहित प्रदेश केर मध्य आ उत्तरी इलाका मे सेहो एकर असर देखल जायत।
गया आ औरंगाबाद मे त’ रिकॉर्ड तोड़ गर्मी
बिहारक दक्षिणी इलाका मे पहिनहि सं ऊपरी हवा केर चक्रवात बनल अछि। अहि कारण किछु इलाका मे बादल सेहो छा रहल अछि। ओतहि पटना सहित पश्चिमी आ उत्तरी इलाका मे जोरदार गर्मी पड़ि रहल अछि। गया आ औरंगाबाद मे त’ रिकॉर्ड तोड़ गर्मी पड़ि रहल अछि। मई कें महीना मे अहि बेर पहिले बेर तापमान 40 डिग्री केर ऊपर पहुंच गेल अछि। अतय, सोमदिन राजधानी मे सुबह सं देर शाम तक लोक केर तेज गर्मीक सामना करय पड़ल। पटना केर अधिकतम तापमान 39.0 डिग्री सेल्सियस व न्यूनतम 26.6 डिग्री सेल्सियस दर्ज भेल।


text:
समदिया
पटना। एनएचडीपी फेज तीन क तहत पटना-बख्तियापुर क बीच फोर लेन क सड़क निर्माण क लेल आइ-काल्हि नव एलायनमेंट तय कैल जा रहल अछि। सिंगापुर क कंपनी मेनहार्ट द्वारा एहि काज कए पूरा कैल जा रहल अछि। नव एलायनमेंट क लेल जे आरंभिक खबर आयल अछि ओकर अनुसारे जीरो माइल स ले कए सत्रहम किमी धरि इ सड़क क वर्तमान मे जे एलायनमेंट अछि ओहिमे कोनो तरहक कोनो परिवर्तन नहि कैल जा रहल अछि। दीदारगंज तक फोर लेन क लेल सड़क क कात मे जगह भेट रहल अछि। ओकर बाद जगह क समस्या अछि। एहि लेल सत्रहम किमी क बाद फोर लेन क सड़क क लेल एलायनमेंट कए बदलल जा रहल अछि। दक्षिण दिशा क ओर सड़क बढ़त आ एकरा लेल जमीन अधिग्रहण करबाक प्रक्रिया शीघ्र शुरू होइत। इ सड़क कए बीओटी टाल पर देबाक संभावना अछि, किया कि भारी संख्या मे वाहन क फ्लो एहि सड़क पर अछि। सर्वे मे इ गप सामने आयल अछि जे एक दिन मे 38 स 39 हजार वाहन एहि सड़क स गुजरैत अछि। एनएचएआई क देखरेख मे पूर्व मे सेहो इ सड़क क फोरलेनिंग क लेल एलायनमेंट तैयार कराउल गेल छल जे आब पुरान भ चुकल अछि। पूरा 53 किमी लंबाई वाला इ स्ट्रेच मे 17 म किमी क बाद सड़क क किनार मे जगह नहि बचैत अछि जे एकरा चार लेन क बनाउल जाए। कई जगह पर त भारी संख्या मे पक्का निर्माण भ चुकल अछि। पक्का निर्माण कए हटाबा क झंझट मे नहि पडै़ चाहैत अछि एनएचएआई। एहि लेल नव एलायनमेंट पर काम भ रहल अछि। नव एलायनमेंट पर सिंगापुर की कंपनी कए एहि माह अपन रिपोर्ट सौंपबाक छैक।


text:
कुबलाई खान
कुबलाई खान (/ˈkuːblaɪ ˈkɑːn/;[१] मङ्गोलियन: Xyбилaй xaaH , Xubilaĭ xaan; मध्य Mongol: Qubilai Qayan , "Khagan Qubilai"; सेप्टेम्बर २३, १२१५ – फेब्रुअरी १८, १२९४),[२][३] जन्म कुबलाई (मङ्गोलियन: Xyбилaй , Xubilaĭ; मध्य Mongol: Qubilai ; सेहो spelled Khubilai) आ मन्दिरक नाम शिजुसँ सेहो चिनैत छल । ओ मङ्गोल साम्राज्यक पाँचम खागन छी ओ सन् १२६० सँ सन् १२९४ तक शासन केने छल । ओ सन् १२७१ मे चीनमे युआन राजवंशक स्थापना समेत केने छल आ उनकर मृत्यु तक पहिल युआन सम्राटक रूपमे शासन चलाने छल ।
प्रारम्भिक जीवन[सम्पादन करी]
कुबलाई खान तोलुइक चौथा बेटा तथा सोघाघतानी बेकिसँगक दोसर बेटा छल । उनकर दादा जंगेज खान सुझाव देल अनुसार उनकर माता बुद्धिष्ट टनगुट महिला उनकर धाइमाक रूपमे राखने छल , जेकरा कुबलाई पछा बहुत सम्मान करैत छल । सन् १२२४ मे इलि नदि तिर मङ्गोलक खवार्जमियाक जित पश्चात घर आवैत क्रममे जंगेज खान अपन नातीसभक पहिल शिकार पश्चात उत्सव केने छल ।[४]
सन्दर्भ सामग्रीसभ[सम्पादन करी]
- ↑ "Kublai Khan".
- ↑ Rossabi 1988, p. 13
- ↑ Rossabi 1988, pp. 227–228
- ↑ Weatherford, Jack. The Secret History of the Mongol Queens. प॰ 135.


text:
हिन्दू रेबाज मे कुल ८ तरहक विवाह
लेख
– पराग शर्मा (अनुवादः प्रवीण नारायण चौधरी)
हिन्दू रेबाज मे कुल ८ तरहक विवाह
मनुस्मृति मे विवाहक ८ प्रकार कहल गेल अछि। जाहि मे तीन तरहक विवाह केँ खराब मानल जाइछ। असुर, राक्षस एवं पैशाच – विवाहक ई तीन प्रकार केँ मनुस्मृति मे नीक नहि कहल गेल अछि। आउ, देखी आर कोन-कोन तरहक विवाह आ केना-केना होइत अछि।
असुर विवाह मे कन्याक परिजन केँ मूल्य दय केँ कन्या कीनल जाइत छैक। कन्याक सहमति बिना विवाह करा देल जाइत छैक। एहि तरह सँ कयल गेल विवाह केँ असुर विवाह कहल जाइत अछि।
२. राक्षस विवाह केकरा कहल गेल अछि?
कन्या केँ बहला-फुसला या फेर अपहरण कय केँ जबरदस्ती विवाह करब राक्षस विवाह कहाइत अछि। पुराण मे कन्याक अपहरण कय केँ विवाह करेबाक कतेको कथा-गाथा भेटैत अछि। हलांकि एकरा नीक नहि मानल गेल अछि। भीष्म द्वारा काशीक राजकुमारी लोकनि केँ एहि रीति सँ हस्तिनापुर केर राजकुमार सँ विवाह करायल गेल छल।
३. पैशाच विवाह केहेन होइत छैक?
जबरदस्ती या बेहोशीक हालात मे कन्या सँ संबंध बनाकय ओकरा सँ विवाह करब पैशाच विवाह कहाइत अछि। मनुस्मृति मे एहि विवाह केँ सब सँ खराब रीति कहल गेल अछि।
४. ब्रह्म विवाहः विवाहक सब सँ नीक रीति!
मनुस्मृति मे ब्रह्म विवाह केँ सब सँ नीक कहल गेल अछि। एहि मे दूल्हा आ दुल्हन समेत दुनूक परिजन लोकनिक सहमति भेलाक बाद कन्या दान कय केँ विवाह संपन्न करा देल जाइछ। एहि विवाह मे सब प्रकारक वैदिक रीति-रिवाज आ नियमादिक पालन कयल जाइत अछि।
ब्रह्म विवाह सँ मिलैत-जुलैत देव-विवाह होइछ। एहि मे कोनो ज्ञानी आ संस्कारी व्यक्तिक संग कन्याक सहमति सँ वैदिक रीति सँ विवाह संपन्न कयल जाइछ।
आर्श विवाह बेसीतर आदिवासी समुदाय मे कयल जाइछ। एतय वर पक्ष केर लोक कन्याक पिता केँ विवाह करबाक लेल गाय दान करैत अछि। पिता वर केर संग अपन कन्याक विवाह करा दैत अछि। एहि विवाह केँ आर्श विवाह कहल जाइछ लेकिन आब गाय केर जगह मूल्य देनाय प्रचलित अछि।
एहि मे माय-बाप कन्याक सहमति नहि लैछ। माय-बाप अपन संतान लेल जीवनसंगिनीक चुनाव करैत अछि। परिवारहि केर इच्छानुसार वर-वधू केँ विवाह करक रहैत छैक।
८. गन्धर्व विवाह
गन्धर्व विवाह मे वर आ कन्या अपन परिवारक सहमति बिना आर नहिये कोनो धार्मिक रीति-रेबाजक पालन करैत विवाह कय लैत अछि। आधुनिक युग मे एकरे ‘प्रेम विवाह’ केर संज्ञा देल गेल छैक।
साभारः पराग शर्माक लेख नवभारत टाइम्स मे प्रकाशित (अनुवादः प्रवीण नारायण चौधरी)


text:
फारसी भाषा
फारसी (ur), एक भाषा छी जे इरान, ताजिकिस्तान, अफगानिस्तान आ उज्बेकिस्तानमे बाजल जाइत अछि । ई इरान, अफगानिस्तान, ताजिकिस्तानक आधिकारिक भाषा छी आ ई भाषा अनुमानित रूप सँ ७.५ करोड़ लोक बजैत अछि । भाषा परिवारक दृष्टिकोण सँ ई भारोपेली भाषा परिवारक इन्डो इरानी शाखाक इरानी उपशाखाक सदस्य छी आ हिन्दी जका एहिमे क्रिया वाक्यक अन्तमे अवैत अछि । फारसी संस्कृत सँ बहुत हद धरि मिलैत-जुलैत अछि आ उर्दू (आओर हिन्दी) मे एकर बहुतेक शब्द प्रयुक्त होइत अछि । ई अरबी-फारसी लिपिमे लिखल जाइत अछि । अंग्रेजसभक आगमन सँ पहिने भारतीय उपमहाद्वीपमे फारसी भाषाक प्रयोग दरबारी कामसभ तथा लेखनक भाषाक रूपमे होइत छल । दरबारमे प्रयुक्त होमए कें कारण अफगानिस्तानमे एकरा दारी कहल जाइत अछि ।
वर्गीकरण[सम्पादन करी]
ई भाषा भारोपेली भाषा परिवारक इन्डो-इरानी भाषा शाखाक इरानी भाषासभक उपशाखाक पश्चिमी विभागमे वर्गीकृत कएल जाइत अछि । ओना तँ भारतीय उपमहाद्वीपमे फारसीकें गल्ती सँ अरबी भाषाकें समीप समझल जाइत अछि, भाषावैज्ञानिक दृष्टि सँ ई अरबी सँ बहुत भिन्न आ संस्कृत भाषाक बहुत समीप अछि । संस्कृत आ फारसीमे बहुतेक लगभग हजार सँ अधिक मिलैत-जुलैत सजातीय शब्द भेटैंत अछि जे दुनू भाषासभक साझा धरोहर छी, उदाहरणक रूपमे सप्ताह/हफ्ता, नर/नर (पुरुष), दूर/दूर, हस्त/दस्त (हाथ), शत/सद (सौ), आप/आब (पानी), हर/जर (फारसीमे पियर-सोनगर, संस्कृतमे पियर-हरियर), मय/मद/मधु (शराब/शहद), अस्ति/अस्त (अछि), रोचन/रोशन (चमकीला), एक/येक, कपि/कपि (वानर), दन्त/दन्द (दाँत), मातृ/मादर, पितृ/पिदर, भ्रातृ/बिरादर (भाई), दुहितृ/दुख्तर (बेटी), वंश/बच/बच्चा, शुकर/खूक (सूअर), अश्व/अस्ब (घोड़ा), गौ/गऊ (गाय), जन/जान (संस्कृतमे व्यक्ति/जीव, फारसीमे जीवन), भूत/बूद (छल, अतीत), ददामि/दादन (देना), युवन/जवान, नव/नव (नव) आ सम/हम (बराबर)।[१][२]
इतिहास[सम्पादन करी]
भाषा[सम्पादन करी]
लिपि[सम्पादन करी]
सन्दर्भ सामग्रीसभ[सम्पादन करी]
- ↑ The eastern origin of the Celtic nations proved by a comparison of their dialects with the Sanskrit, Greek, Latin and Teutonic languages, James Cowles Prichard
- ↑ Aryans and British India, Thomas R. Trautmann, Yoda Press, 2004, ISBN 978-81-902272-1-6, ... that Persian is closely related to Sanskrit, and that it is not closely related to Arabic, loanwords apart. Having twice read Firdausi, whose Shahnameh is almost devoid of Arabic words, he tells us, he finds that hundreds of Persian nounds are pure Sanskrit with no more change than one finds in the modern languages of India, that very many Persian imperatives are the roots of Sanskrit verbs, and that even the moods and tenses of the Persian verb substantive are deducible from the Sanskrit by an easy and clear analogy ...


text:
दरभंगा । अनाथ आ दिव्यांगक अधिकार लेल काज करनिहार डा.जयशंकर झा कए एचीभर गैलरी बुध दिन लाइफ टाईम एचीवमेंट अवार्ड स सम्मानित केलक। डा झा कए इ सम्मान पटना क होटल पनास मे आयोजित समारोह मे डीजी गुप्तेश्वर पांडेय आ आइएएस संजय कुमार सिंह क संयुक्त हाथ स देल गेल। समारोह में कुल 32 विधा मे समाजिक क्षेत्र मे उत्कृष्ठ कार्य करनिहार समाजसेवी कए सम्मानित कैल गेल। कार्यक्रम क़ आयोजन एक लम्हा जिंदगी के नाम संस्थान क सहयोग स कैल गेल।
उल्लेखनीय अछि जे डा.झा विगत दू दशक स अनाथ, असहाय आ दिव्यांग क उत्थान मे सतत कार्य करैत एलाह अछि। 1962 ईसवी तक एशिया क दोसर आ भारतवर्ष क सबसे पैघ अनाथालय कामेश्वरी प्रिया पूअर होम कए पुनः अनाथ लेल खोलबाक ऐतिहासिक संघर्ष कए देखैत इ सम्मान डॉ झा कए देल जा रहल अछि। बिहार मानवाधिकार आयोग सहित पटना उच्च न्यायालय तक एहि मांग लेल लंबा कानूनी लड़ाई सफलतापूर्वक लड़निहार डा झा अनाथ क अधिकार कए सुनिश्चित करबा लेल सर्वविदित छथि। डा. संत कुमार चौधरी, डा.देवनारायण यादव , डा.के.के.चौधरी, प्रो.मुकेश प्रसाद निराला,ए.के.कश्यप, प्रो.तरुण मिश्रा , डा.राजेश्वर पासवान , डा.अंजू अग्रवाल , डा.एच.एन.झा ,राधारमण झा, काजी मुमताजुल हक, सूचित मंडल, डा.सुमित कुमार मंडन समेत अन्य गणमान्य लोक हिनकर मनोनयन पर हर्ष व्यक्त कलथि अछि। एहि सूचनास उज्ज्वल कुमार (आयोजन समिति सदस्य, द एचीभर गैलरी) अवगत करौलथि अछि।


text:
पटना : बिहार राज्य मुख्य सचिव दीपक कुमार एवं डीजीपी के. एस. द्विवेदी केर संयुक्त तत्वावधानमे वीडियो कॉन्फ्रेंसिंग केर माध्यम सँ बिहारकेँ समस्त जिलाक डीएम, एसपी, आईजी व डीआईजी केर कहल गेलनि जे आब आगाँ सँ समूचा बिहारमे दुर्गापूजा, मुहर्रम वा आरओ कउनो पावनि-तिहारमे डीजे बजेबा पर पाबंदी लगाओल जाय संगहि कउनो तरहक धार्मिक जुलूस निकालबा सँ पहिने आयोजक केँ जुलूस वास्ते लाइसेंस लेनाय आवश्यक हो। जनतब हो जे ई लाइसेंस डीएसपी द्वारा जारी कयल जायत। जुलूस निकालनाहर निर्धारित कयल गेल रोड मैप संगहि तय समय केर हिसाबसँ जुलूस निकालि सकताह ।
गृह विभागक प्रधान सचिव आमिर सुबहानीक कहब छैन जे , बिहार में किछु जिला केँ चिह्नित कैल गेल अछि, ओहि जिला में सबसँ ज्यादा निगरानी रखबाक जरूरत अछि। एही जिला में गया, नवादा, मुजफ्फरपुर, पूर्वी चम्पारण, भागलपुर, सीतामढ़ी,सीवान, सारण, जमुई, औरंगाबाद, कटिहार आओर अरवल केँ नाम अछि। एही जिला सब में पुलिसक सघन निगरानीक अलावा पाबैनक समय में बेसी संख्या में मजिस्ट्रेटक तैनाती कैल जेत।
ऐही मुद्दाक लँ क मिथिलाक धिया आओर मधुबनी जिलाक हमर सबहक दुलरी बहिन जिनक नाम अछि, “बिट्टु मिश्रा” जिनक ऐगो खबैर मिथिला दैनिक कवरेज केने छल,उहो न्यूज एही अश्लीलत गीतक खिलाप धरना देने छेलैथ।ओहिके सबंध मे छल।ओर फेर आइ स किछु दिन पुर्व सेहो जागरूकता अभियानक तहत बिट्टु मिश्रा (मिथिलाक दुलरी बेटी)जे डिजे,आर्केस्ट्रा,भोजपुरी/मैथिली केँ अश्लील गीत सबहक बंद करेबाक लेल अप्पन जिलाक डिएम, डीएसपी सs एही मुद्दा केँ ल क बात चीत कs विज्ञापन देने छलैथ।
एही मुद्दा पर बातचीत करबाक द्रव्यान मिथिलाक दुलरी बेटी “बिट्टु मिश्रा” कहलैथ , आजुक समय में हमर समाज केँ अश्लील गीत व अश्लील आर्केस्ट्राक कार्यक्रम दूषित(गंदा) कs रहल अछि। जाहि सs बेटी सब केँ बहुत रास कठनाई केँ सामना करैए परैत अछि। बिट्टु मिश्रा ऐही मुद्दा पर लगातार अभियान चला हरेक आदमी केँ ऐहिके प्रति जागरूक सेहो कँ रहल अछि। किछु असमाजिक तत्व अछि, जे जबरन पूजा व समारोह में गंदा गंदा गीत बजबैत छैथ,और अश्लील आर्केस्ट्रा कराबैत अछि। एहि सबके ल क बिट्टु धड़ल्ला सs चैल रहल आर्केस्ट्राक पंजीयनक जांचक मांग केली । अधिकारी सब सेहो ऐही पर कार्रवाई केँ भरोषा देलक हन।बिट्टु के मांग अश्लील भोजपुरी गाना केँ बंद करू ऐहेन गीत जे गाबैए छैथ उक्त गायक व निर्माता पर कार्रवाई करबाक हेतू बिहार में सेंसर बोर्डक गठन कैल जाय ।
#विज्ञापन # अश्लील गीत #बिहार #D M-D S P #मैथिली समाचार


text:
मिथिलांगन...मैथिलीक नव ठेकान
पिछला सोलह साल सं मैथिलीक विकास के लेल काज करय वाला मिथिलांगन के उद्देश्य आखिरकार पूर्ण भेल. सोलह साल पहिने जखन मिथिलांगन संस्थाक नींव पड़ल रहय तखन एकरा पाछू सभ सं पैघ उद्देश्य छल दिल्ली सं मैथिली में एकटा पत्रिकाक प्रकाशन. एकरे संगे मैथिली के मिलल एकटा नव ठेकान...त्रैमासिक पत्रिका मिथिलांगन. पत्रिका के नाम संस्था के नाम पर मिथिलांगन छै. दिल्ली के राजेन्द्र भवन में एकर विमोचन कएल गेल. पत्रिकाक विमोचन जवाहर लाल नेहरु विश्वविद्यालय के प्रोफेसर डॉ कर्ण कएलथिन्ह. पहिल बेर एहन भेल अछि जे कोनो पत्रिका में मिथिलांचल के सामाजिक, सांस्कृतिक आओर आर्थिक पहलू के ध्यान में रखैत पत्रिका निकालल गेल अछि. डॉ कर्ण जीक कहनाय छलन्हि जे जेना ई संस्था मिथिलांगन आई धरि काज करैत रहल अ तहिना आगां सेहो अपन काज करैत रहत...अपन मिशन के जारी रखत. एहि अवसर पर गीत नाद आओर गजल के कार्यक्रम सेहो भेल.
Subscribe to: Post Comments (Atom)


text:
प्रयोगकर्ता वार्ता:Bibek bro
- हमरा सभके विश्वास अछि जे अहाँ एकटा विकिपिडियन बनि ए विकिके लेख सभ सम्पादन करएमे आनन्दित मानबए ।
- कृपया वार्तालाप पृष्ठमे चाइरगो वक्र (~~~~) प्रयोग कएर सहि करब । ई वार्तालाप पृष्ठमे स्वत: अहाँके नाम, वार्ता पृष्ठके जडी आर तिथि लिख दएत । हमरा कोनो बात पुछए पडत तहन हमर नाम पिछाडी लिखाल (वार्ता)मे क्लिक कऽ प्रश्न पुछ्ब ।
- यदि अहाँके विकिपिडियामे कोनो समस्या पडत तखन अपन वार्तालाप पृष्ठमे {{helpme}} राखब । कोइ अहाँके समस्याके समाधान अवश्य बताएत ।
- अन्य समस्याके लेल प्रबन्धक सभसँ सम्पर्क करी ।
धन्यवाद ! --
-- मैथिली विकिपिडिया स्वागतम (वार्ता) १७:४३, ८ सितम्बर २०१६ (NPT)
सहभागिता सूचीमे नाम[सम्पादन करी]
Bibek bro जी, अपन नाम विकिथन-२ सहभागी सूचीमे जोडी ।--राजा उप्रेती (वार्तालाप) २२:०२, ८ सितम्बर २०१६ (NPT)
- @राजा उप्रेती: सम्पन्नबिबेक (वार्ता) ०६:०१, ९ सितम्बर २०१६ (NPT)
लेख सम्बन्धमे[सम्पादन करी]
नमस्ते बिबेक जी, अहाँ द्वारा निर्माण कएल गेल लेखसभ उपर हमर ध्यानाकर्षण भेल अछि । अहाँद्वारा निर्मित लेखमे इन्फोबक्स, सन्दर्भ सामग्री आ बाह्य जडीसभ नै अछि जाहि कारण हम अहाँके ओहि लेखमे इन्फोबक्स, सन्दर्भ सामग्री आ बाह्य जडीसभ जोडैक लेल सल्लाह देब । समय मिलला पर हम सेहो प्रयास कारब मुदा अहाँ जल्दी सँ जल्दी ओ कार्य आगा बढाबी ।--बिप्लब आनन्द (वार्ता) २२:४१, १० सितम्बर २०१६ (NPT)
समीक्षा निवेदन[सम्पादन करी]
नमस्ते सम्पादक मित्र,
मैथिली विकिपिडियामे प्रबन्धक पदक लेल एक मानक नीति प्रस्ताव केनए छी एतय जा अपन मत प्रदान करि निर्णयमे सहायता करी। --बिप्लब आनन्द (वार्ता)
मैथिली विकिपिडिया मिसन १० मे स्वागत अछि ![सम्पादन करी]
नमस्ते, सम्पादक मित्रसभ मैथिली विकिपिडिया मिसन १०क शुरूवात भऽ चुकल अछि । ई कार्यक्रम सम्बन्धी किछ जानकारी निम्न बमोजिम रहल अछि।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर सभसँ बेसी स्विकारयोग्य लेख होइत ओ प्रयोगकर्ताके मैथिली विकिपिडिया मिसन १० पुरस्कार प्राप्त होइत । यदि अहाँ १५०० टा स्विकारयोग्य लेख निर्माण करबै तहन विशेष पुरस्कार प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके मैथिली विकिमिडियन्स निर्वाचित प्रयोगकर्ताकऽ रूपमे सम्मान कएल जाइत आ निजके बार्नस्टार अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी ।
कृपया नोट करी १ दिसम्बर २०१६ सँ ३१ दिसम्बर २०१६ (UTC) धरि कएल सम्पादन मात्र गणना होइत ।
आयोजकक तरफसँ -- मैथिली विकिमिडियन्स समूह


text:
मिथिलाक मधेपुरा जिलाक जीतपुर गाम मे 1968 ईस्वी मे जनमल कृष्णमोहन झा दिल्ली विश्वविद्यालय सँ हिन्दी मे एम.ए आ जेएनयू सँ एम.फिल. आ पीएचडी छथि आ सम्प्रति असम विश्विद्यालय, सिलचर मे हिन्दीक प्रोफेसर छथि । हिन्दी मे एकटा कविताक पोथी 'समय को चीरकर' प्रकाशित-प्रसंशित छनि । 'कन्हैया स्मृति सम्मान' आ 'हेमंत स्मृति कविता पुरस्कार' सँ सम्मानित कृष्णमोहन झा ई मानैत छथि जे हुनकर कोनो कविता कोनो विचारधाराक अनुगमन नै करैत अछि मुदा ओ संगे इहो मानैत छथि जे विचारधाराक भूमिका केँ खारिज करबाक ई तात्पर्य नै जे कविताक नाम पर मूल्यविहीन फोंक पद्याभ्यास केँ प्रस्तावित करी । कृष्णमोहन जीक अनुसार हुनक कविता मनुक्खक स्वाधीनता आ गरिमाक रक्षा लेल प्रयत्नशील अछि । ओ दिन-राति, चलैत-बुलैत, सुतैत-उठैत ओहि 'स्पेस' केँ तकबा आ रचबा लेल बेकल रहैत छथि जाहि ठाम जीवन असंख्य रूप मे क्रियाशील रहैत अछि । मैथिली मे हिनक एकटा कविता संग्रह 'एक टा हेरायल दुनिया' अन्तिका प्रकाशन सँ प्रकाशित छनि । प्रस्तुत पांचो कविता उक्त संग्रहे सँ लेल गेल अछि । इच्छा भेला उत्तर कृष्णमोहन जी सँ jha.krish@yahoo.com पर संपर्क कयल जा सकैत अछि ।
1. अहाँ केँ केओ सोर करैयै
रोज राति मे अहाँ केँ केओ सोर करैयै
सिनेमाक अंतिम शो खत्म भेलाक बाद
जखन लोकबेद घरमुँहाँ बरद जकाँ घुरि जाइत अछि
अपन-अपन ठेकान पर
सोसायटीक चौकीदार
एक बेर आर अपन सीटी बजा क'
पहाड़क स्मृति मे डूबल जखन
बिला जाइत अछि एकटा प्रदत्त अन्हार मे
जखन रातिक परती खेत केँ
अपन सहस्त्र फार सँ चीरैत-फाड़ैत पड़ा जाइत अछि
हकासल-पियासल एकबजिया ट्रेन
बहुत दूर सँ अहाँक नाम ल' क'
केओ सोर करैयै
अहाँ गाढ़ नीन्द मे रहै छी मातल
कि हठात भीजि जाइत अछि सगर देह
आ भलारि जकाँ काँप' लगैत अछि अहाँक प्राण
अहाँ उठि क' बैसै छी
जल पीबै छी
आ जहिना करट बदलि क' कोनो आन ठाम
लगब' चाहै छी अपन ध्यान
कि एकटा करुण-कातर आवाज सुनि क'
फेर ठाढ़ भ' जाइत अछि अहाँक कान
अहाँ सुतै छी आ उठै छी
उठै छी आ सुतै छी
सुतैत-उठैत अपन अनिद्राक मरुथल केँ
एकटा बूढ़ जर्जर ऊँट जकाँ कहुना पार करै छी
राति भरि जपैत भगवानक नाम
मुदा एकटा अनुत्तरित गाम
बेर-बेर अपन नाम आ अपन ठाम बदलि क'
बहुत दूर सँ अहाँ केँ सोर करैयै
•••
अहाँ केँ सोर करैयै
बिढ़नीक छत्ताक ऊपर मे लटकल एकटा डमहा लताम
गुनेसर साहक दुआरि पर ठाढ़ तेतरिक गाछ
आ खलिफाक आड़ाक सिनुरिया आम
अहाँ केँ सोर करैयै
एकटा टुटलहा स्कूल
धूरा पर खसल जेना सुखलहा फूल
अहाँ केँ सोर करैयै
चुबैत घर आ नोनियाँ लागल देबाल
बाट तकैत खड़ाम आ फोटो मे लागल मकराक जाल
अहाँ केँ सोर करैयै गाछ-पात लोकबेद आँगन आ दुआरि
एक आँगुर धँसल आँखि कि टूटल केबाड़ ?
अहाँ केँ सोर करैयै अहीँ सँ छूटल
अहाँक अभिशप्त अंश
खाइत-पिबैत सुतैत-उठैत वैह मारैत अछि दंश
अइ दुनियाँ मे माँगै छै सभ चीज अपन-अपन हिसाब
ओ पाँच घंटाक बाद मांगय कि पचास बरखक बाद
2. फुलडालीक कनेर
जिलेबीक काँट जकाँ
हम अहाँक धानक लाबा सन तरबा मे गड़ि जायब
आ किछु दिन धरि बिसबिसायब
चतुर्थीक औंठी आ बरसाइतक मेंहदी जकाँ
हम अहाँक विकल संसर्ग मे आयब
आ असंख्य सुग्गा बनि
अहाँक मोन मे उड़ियायब
हम त' फूलडालीक कनेर छी
अहाँक लौलसा मे भीजल देवता पर चढ़ब
आ पराते
हजारो-हजार मौलायल फूलक संगे
नहि जानि कोन धार-पोखरि मे विलीन भ' जायब
3. बुद्ध सँ
नहि तथागत
एना नहि भेटैत अछि मुक्ति
अहाँ त' कहियो
दूधक गंध सँ सुवासित चिलकाक
भमरा सन आँखि केँ निहारैत
पल प्रतिपल
अपना केँ पुनर्जन्म लैत देखिये नहि सकलहुँ
अहाँ त'
हाड़तोड़ मेहनतक बाद
रोटी आ पियाउजक अमृत स्वाद सँ अनवगते रहलहुँ
आ आखर मचान पर
निन्नक प्राचीन मदिरा सँ
आचमन कइये नहि सकलहुँ कहियो
कोनो एहन क्षण मे
जखन ई जीवन
जर्जर पलस्तर जकाँ झहरि रहल हो बाहर
आ भीतर एकटा झंझावात उठि रहल हो
तखन कोनो स्त्रीक छाह मे कहियो
कोनो अर्थक संधान करब अहाँ सँ पारे नहि लागल
फेर अहाँ की जान' गेलियै जे की होइ छै मुक्ति
4. बभनगमाबाली भौजीक जीवनक महत्वपूर्ण घटना सभक एकटा संक्षिप्त विवरणिका
आ से ऐहन अहिबाती के हेती
जे बभनगमाबाली भौजीक सोहाग-भाग देखि जरि नै जेती
ओना मानलहुँ
जे हुनका पोथी-पतराक दर्शन नै भेलनि
मानलहुँ जे पाबनि-तिहारे हुनका तेल-कूड़ भेटलनि
मानलहुँ जे चाभीक गुच्छा
ओ कहियो अपन आँचर मे नहि बान्हि सकलीह
इहो मानलहुँ जे लाख कबुलाक बादो
आजीवन ओ दोसर पुत्र-रत्न प्राप्त नहि क' सकलीह
मुदा निस्सन्देह
एकटा भरल-पुरल जीवन केँ छाँटैत-फटकैत
अपन 37 बरखक बयस मे ओ
38289 टा सोहारी पकेलीह
2173 डेकची भात पसेलीह
13000 बेर बरतन-बासन मँजलीह
307 बेर आँगन निपलीह
47 टा साड़ी आ 92 टा ब्लाउज पहिरलीह
275 राति भूखल सुतलीह
हुनका 3 बेर भेटलनि सम्भोगक सुख आ 949 बेर भेलनि बलात्कार
बेटी जनमौलनि 4 टा आ 5 बेर
भेलनि गर्भपात
मुदा ई देखू सभ सँ मार्मिक बात
जे ठीक बरसातिक प्रात
जखन हुनक सीथ रहनि सिनुर सँ कहकह करैत
आ भरल रहनि लहठी सँ हाथ-
तखन अपन स्वामीक आगू
बिना अन्न-जल ग्रहण कयने ओ भ' गेलीह विदा
5. एहेन समय मे अहाँक समाद भेटल
जहिना कटहरक सगर देह
असंख्य काँट सँ छारल रहैत अछि
ठीक ओहिना
नगरक समस्त डगर
अछि पुलिस सँ ठसाठस भरल
आ बैरिकेड सँ गतानल
एखन हँसबाक अर्थ अछि अपराध
आ कनबाक विद्रोह
आ विद्रोहक सजाय मृत्युदंड सुनिश्चित अछि
एहेन समय मे अहाँक समाद भेटल
जे कविता बिना
अहाँक घर अछि बथान बनल
चिनुआर पर ठाँ नहि
चूल्हि मे नहि अछि आगि
लोटा मे पानि नहि
फुलडाली मे नहि रहैत अछि फूल
कविता लेल अहाँ सभ बेकल छी
हाथ-पयर रहितो बनल छी लोथ-नाँगड़-लूल्ह...
तैं
सिंगार-पटार नहि
गाड़ी-ओहार नहि
भाइ-बापक संग नहि--सनेस-भार नहि
बेटी केँ हम
जहिना-तहिना पढ़िये साड़ी मे पठा रहल छी
एहेन समय मे आब केओ
समय पर कतहुँ सँ विदा होअय
आ समय पर पहुँचि जाय
एहि जीवन मे
नहि बचल तकर अवकाश
तैं
राति मे
आकि भिनसराक आसपास
जँ पुबरिया घरक केबाड़ खुलबाक भान होअय
तँ चोर-चोर कहि क' चिकरि नहि उठब
भ' सकैयै
ओसार पर थरथर कँपैत आ घाम मे भिजैत
अहाँक आगू मे बेचारी कविता ठाढ़ हो
एहि बात केँ लगभग प्रमाणित करैत--
जे एहि सभ्यताक चमचम करैत समियाना मे
भाला आ बरछी जखन
मनुक्खक अँतड़ी केँ ताकि रहल हो
मनुक्खक कोनो कला कोनो स्वप्न कोनो कविता
चोरे बनिक' अपन प्राण बचा सकैत अछि
* कृष्णमोहन जीक फोटो हुनकहि फेसबुक वाल सँ लेल गेल अछि ।


text:
इस्कॉन (ISKCON) आ भारतीय संस्कृति के विनाश
अहि जन्माष्टमी (१७ अगस्त २०१४) के निर्जला उपास कैने रही – जं सत्य बाजी तं – कनियाँ के उपास में संग देने रहियनि।
संध्याकाल स्वाभाविक रूपें कोनो मंदिर जाय दर्शन करबाक – आ नॉएडा इस्कॉन (ISKCON) मंदिर पहुंचलहुं। ओतय पहुँचि पता लागल जे – नॉएडा इस्कॉन में जन्माष्टमी १८ अगस्त २०१४ के मनाओल जायत। आब त सभ टा पावनि-तिहार आ उत्सव दुदिना भs गेल अछि तैं मोन में कोनो तेहन प्रतिक्रिया नहिं भेल। मंदिर सं लौटला उपरांत कनियाँ अपन उपास के निर्जला सं सजला में परिवर्तित क लेली आ हम यथावत रहलहुं।
१८ अगस्त के कनियाँ जिद करs लगली – भगवानक जन्माष्टमी देखब नॉएडा इस्कॉन मंदिर में। कनियाँ के जिद के आगा त मर्यादा पुरुषोत्तम श्रीराम के नहिं चललन्हि आ रामायण सन ग्रन्थ के रचना भेल – हमर कोन बात। राति १० बजे के आसपास मंदिर पहुँचलहुँ। साज-सज्जा उत्तम आ भीड़ भयंकर।
राधाकृष्ण के १०८ कलश सं अभिषेक कयल गेलन्हि। वातावरण भक्तिमय रहैक।
एकटा आचार्य एलाह – आ भक्तक भीड़ के संबोधित करैत बजलाह – “टुडे इज लॉर्ड कृष्णाज बर्थडे”। मोन कनेक खट्टा भेल।
आगा कहलखिन- “फाइव थाउजेन्ड टु हन्ड्रेड एन्ड xxxx(इ संख्या हमरा याद नहिं अछि) इयर्स एगो लॉर्ड कृष्ण वाज बॉर्न”। मोन आर खट्टा भ उठल – अजुका पीढी मुल ग्रन्थ के अध्ययन त करैत नहिं अछि – इ झूठ-फूसि बात सुनि ओकरे सत्य मानि लैत अछि। अंग्रेज द्वारा फैलाओल एकटा फुसि बात सत्य जकां डंका के चोट पर बताओल जा रहल छल।
आगा घोषणा कयल गेल जे आब भगवान के जन्मदिन के उपलक्ष्य में “केक कटिंग” सेरेमनी हेतै।
मोन क्षुब्ध भ उठल। कनियाँ के कहलियनि – इ पापकर्म हम नहिं देखि सकब, अहाँ के देखबाक अछि त देखू। कनियाँ के बियाह सं पहिने के पालन-पोषण छद्म-अंग्रेज़ी पद्धति सं भेल छन्हि – ओ प्रायः भ्रमित रहैत छथि की ओ अंग्रेज छथि की मैथिल। हम हुनका भ्रम सं निकालैत कहलियनि – हम बाहर ठाढ छी – जखन जयबाक होय – फोन क देब।
पता नहिं बियाहक बाद के संस्कार जोर मारलकन्हि आ की बियाहक पहिले के संस्कार कमजोर परलन्हि – ओ फोन केली हम बाहर आबि रहल छी।
अहि बीच मंदिर के अंदर स बड्ड जोर सं मानव-ध्वनि एलै – “हैप्पी बर्थडे टु यु श्री कृष्ण……….”
इस्कॉन दावा त करैत अछि पच्छिम के देश में श्री कृष्ण आ भारतीय संस्कृति के प्रचार के – आ हम देखलहुं जे जन्माष्टमी के पच्छिम देशक सभ्यता आच्छादित क देलक।
अहि घटना के जतेक निंदा कयल जाय से कम अछि।


text: खगड़िया के पास आम्रपाली एक्सप्रेस के पटरी सं उतरय सं एक यात्री मारल गेलाह आओर 22टा घायल भs गेलाह. 5708 डाउन आम्रपाली एक्सप्रेस अमृतसर सं कटिहार जा रहल छल कि गौछारी-पसराहा के बीच बनबेलवा गाम के पास 8टा डिब्बा पटरी सं उतरि गेल. लोक के कहनाय छनि जे खगड़िया तरफ राति मे जोरगर पानि भS रहल छल जकरा कारण ट्रेन पटरी सं उतरि गेल. गाड़ी के पटरी सं उतरय आओर खूब जोर सं आवाज होए के बाद लोक सभ हड़बड़ा गेलाह आओर जान बचाबए लेल कूदय लगलाह. जेहि सं करीब 22टा लोक घायल भ गेलाह. दुर्घटना के बाद बरौनी आओर कटिहार सं राहत दल भेजल गेल अछि. ओना गाड़ी के पटरी सं उतरय के बाद रेल सेवा प्रभावित अछि. गाड़ी एहि दsक नहि चलि रहल अछि. रास्ता साफ होए मे कनि टाइम लगि सकैत अछि. गाड़ी सभ के दोसर रास्ता सं भेजल जा रहल अछि. अगर अहां के कोनो तरहक पूछताछ करबाक होए त रेलवे के हेल्पलाइन नंबर पर फोन क s सकय छी. नंबर अछि


text:
-कुसुम ठाकुर -
ओना तs हमर स्वभाव अछि हम नहि लोक के उपदेश दैत छियैक आ नहि अपन मोनक भावना लोकक सोझां में प्रकट होमय दैत छियैक । हम सुनय सबकेर छियैक मुदा हमरा मोन में जे ठीक बुझाइत अछि ओतबा धरि करैत छियैक। एकर परिणाम इ होइत अछि जे हमरा सलाह देबय वाला केर कमी नहि छैक। सब के होइत छैन्ह जे ओ जे कहताह कहतिह से हम अवश्य मानि लेबैन्ह।अपन अपन भावना केर हमरा पर थोपय के कोशिश बहुत लोक करय छथि। परोपदेश देनाइयो आसान होइत छैक । मुदा हमर भलाई केर विषय में के सोचि रहल छथि इ ज्ञान तs हमरा अछि । मुदा दोसराक विचार सुनालाक किछु फायदा सेहो छैक। लोकक विचार सुनि अपन विचार व्यक्त करय में आसानी होइत छैक आ आत्म विशवास सेहो बढैत छैक।
एकटा कहबी छैक "कोठा चढ़ी चढ़ी देखा सब घर एकहि लेखा " सब ठाम कमो बेसी एके स्थिति छैक, मुदा दोसरा केर विषय में कम बुझय में, आ देरी सs बुझय में आबैत छैक, अपन तs लोक के सबटा बुझल रहैत छैक। पारिवारिक हो सामाजिक हो वा देशक, सब ठाम आपस में विचार में मतान्तर होइत रहैत छैक जे कि मनुष्य मात्र के लेल स्वाभाविक छैक आ हेबाक सेहो चाहि । जखैन्ह दस लोकक विचार होइत छैक तs ओहि में किछु नीक किछु अधलाह सेहो विचार सोंझा में आबैत छैक। मुदा आजु काल्हि सब ठाम स्वार्थ सर्वोपरि भs जाइत छैक । लोक के लेल देश समाज सs ऊपर अपन स्वार्थ भs गेल छैक।
संस्था व न्यास केर स्थापना होइत छैक समाज आ संस्कृति केर उत्थानक लेल । मुदा संस्थाक स्थापना भेलैक नहि कि ओहि संस्थाक मुखिया पद आ कार्यकारणी में सम्मिलित होयबाक लेल राजनीति शुरू भs जाइत छैक । एकटा संस्था में कैयैक टा गुट बनि जाइत छैक । आ ओहि में सदस्य ततेक नहि व्यस्त भs जाइत छथि कि हुनका लोकनि के सामाजिक कार्य आ संस्कृति के विषय में सोचबाक फुर्सते कहाँ रहैत छैन्ह । आ ताहू सs जौं बेसी भेलैक आ बुझि जाय छथि जे आब हुनक ओहि ठाम चलय वाला नहि छैन्ह तs एक टा नव संस्था केर स्थापना कs लैत छथि।
सामाजिक कार्य केर नाम पर साल में एकटा वा दू टा सांस्कृतिक कार्यक्रम कs लैत छथि आ बुझैत छथि समाज केर उद्धार कs रहल छथि । ओहि कार्यक्रम में पैघ पैघ हस्ती , नेता के बजा अपन डंका बजा लैत छथि।बाकि साल भरि गुट बाजी आ साबित करय में बिता दैत छथि जे हुनक कार्यकाल में कार्यक्रम बेसी नीक भेलैक। हम मानय छियैक जे कार्यक्रम अपन संस्कृति केर आइना होइत छैक, मुदा ओ तs स्थानीय कलाकार के मौक़ा दs कs सेहो करवायल जा सकैत छैक। इ कोन समाजक उत्थान भेलैक जे लोक सs मांगि कs कोष जमा कैल जाय आ मात्र कार्यक्रम में खर्च कs देल जाय। बहुतो एहेन बच्चा शहर वा गाम में छथि जे मेधावी रहितो पाई के अभाव में आगू नहि पढि पाबय छथि। दवाई केर अभाव में कतेक लोकक जान नहि बचा पाबय वाला परिवारक मददि केनाई समाजक उद्धार नहि भेलैक? आय काल्हि तs लाखक लाख खर्च करि कs एकटा कार्यक्रम कैल जाइत छैक। कहय लेल हम ओहि महान हस्ती केर पर्व मना रहल छी। कार्यक्रम करू मुदा कि अपन गाम शहर के भूखल के खाना खुआ तृप्त कs ओहि महान हस्ती के श्रद्धाँजलि नहि देल जा सकैत छैक। इ तs मात्र एक दू टा समाज के सहायतार्थ काज भेलैक ओहेन कैयैक टा सामाजिक काज छैक जे कैल जा सकय छैक । यदि सच में लोक के अपन समाज आ संस्कृति सs लगाव छैन्ह तs जतेक कम संस्था रहतैक ततेक नीक काज आ समाजक उत्थान होयतैक। ओहि लेल मोन में भावनाक काज छैक नहि कि दस टा संस्थाक ।
देश में नित्य नव नव राज्यक माँग भs रहल अछि। ओहि में मिथिलांचलक माँग सेहो छैक। हमरा सँ सेहो बहुत लोक पूछय छथि "अहाँ मिथिला राज्य अलग हेबाक के पक्ष में छी कि नहि "? हम एकहि टा सवाल हुनका लोकनि सँ पूछय छियैंह "कि राज्य अलग भेला सँ मिथिलाक उत्थान भs जेतैक "? इ सुनतहि सब के होइत छैन्ह हम मैथिल आ मिथिलाक शुभ चिन्तक नहीं छी। बुझाई छैन्ह जे अलग राज्य बनि गेला सँ मिथिलांचलक काया पलट भs जेतैक । एक गोटे जे अपना के मिथिला के लेल समर्पित कहय छथि, साफ़ कहलाह "मैथिल के मोन में मिथिला के लेल जे प्रेम हेतैक से दोसरा के नहि" । हमर हुनका सँ एकटा प्रश्न छल "कि पहिने बिहार में मैथिल मुख्य मंत्री, मंत्री नहि भेल छथि "? जवाब भेंटल " ओ सब मैथिल छलथि मिथिलाक नहि"। अलग राज्य भेलाक बाद जे कीयो मुख्य मंत्री होयताह ओ मिथिलाक होयताह आ मात्र मिथिला के लेल सोचताह ।
हमरा इ बुझय में नहि आबैत अछि जे लोकक मानसिकता के कोना बदलल जा सकैत छैक ? एखैंह ओ दरभंगा के छथि , ओ सहरसा के .....ओ मुंगेर के छथि ....कि अलग राज्य भेला सँ आदमी केर मानसिकता बदलि जेतैक .....कि दरभंगा , सहरसा आ कि मुंगेर वाला भेद भाव मोन में नहि औतेक ? आ जौं इ भेद भावना रहतैक तs सम्पूर्ण राज्यक विकास कोनाक भs सकैत छैक ? कि मिथिलाक होइतो ओ सम्पूर्ण मिथिला केर विषय में सोचताह ?
छोट छोट राज्य नीक होइत छैक , ओकर पक्ष में हमहू छी मुदा बिना राज्यक बंटवारा केने सेहो बहुत काज कैयल जा सकैत छैक, जौं करय चाहि तs । ओना सब अपन स्वार्थ सिद्धि में लागल रहय छथि इ अलग गप्प छैक। कि नीक स्कूल कॉलेज कारखाना के लेल बिना राज्य अलग बनने प्रयास नहि कैयल जा सकैत छैक? कि मात्र मिथिला राज्य बनि गेला सँ मिथिलाक उद्धार भs जयतैक ? मिथिला राज्यक अलग हो ताहि आन्दोलन में अनेको लोक सक्रीय छथि , मुदा हुनका लोकनि सs एकटा प्रश्न .......ओ सब आत्मा सs पुछथि कि ओ सब मात्र राज्य आ समाज के लेल सोचय छथि कि हुनका लोकनि के मोन में लेस मात्र स्वार्थक भावना नहि छैन्ह ?
कैयैक टा राज्य अलग भेलैक अछि मुदा बेसी केर स्थिति पहिने सs बेसी खराब भs गेल छैक, झारखण्ड ओकर उदाहरण अछि । खनिज संपदा सँ संपन्न राज्यक स्थिति बिहार सs अलग भेलाक बाद आओर खराब भs गेल छैक। एहि राज्य में नौ साल के भीतर सात टा मुख्यमंत्री बनि चुकल छथि । लोक के उम्मीद छलैक जे १० साल के भीतर एहि राज्य केर उन्नति भs जयतैक। उन्नति भेलैक अछि, मुदा राज्य केर नहि नेता सब केर । चोर उचक्का खूनि सब नेता भs गेल छथि आ पैघ सs पैघ गाड़ी में घुमि रहल छथि , देश आ जनता केर संपत्ति केर उपभोग कs रहल छथि इ कि उन्नति नहि छैक ?
http://sansmaran-kusum.blogspot.com/
http://maithil-marriage.blogspot.com/


text:
सामान आ सेवा कर (भारत)
सामान आ सेवा कर (जीएसटी) एक अप्रत्यक्ष कर छी, जे १ जुलाई २०१७ मे भारतमे पेश कएल गेल छल आ पूरे भारतमे लागू कएल गेल छल जे केन्द्रीय आ राज्य सरकारसभद्वारा लगाएल गेल अनेकौं क्यासकेड करसभके बदलैत छल।[१]जीएसटी संविधान १२२अम संशोधन कानून विधेयकके पारित होमएके बाद संविधान (एक सय आ पहिल संशोधन) अधिनियम २०१७ के रूपमे पेश कएल गेल छल, जीएसटी परिषदद्वारा शासित अछी आ एकर अध्यक्ष भारतके वित्त मन्त्री छी। जीएसटीके अन्तर्गत सामान आ सेवासभ पर निम्न दरसभ ०%, ५%, १२%, १८% आ २८% कर लगाएल गेल अछी।[२]अधिक महग आ अर्ध महग पत्थरसभ पर ०.२५% के एक विशेष दर आ सोना पर ३% के दर अछी।[३][४]एकर अलावा २८% जीएसटी के ऊपर २२% या अन्य दरसभक एक सेट ठण्डा पेय पदार्थ, लक्जरी कारसभ आ तम्बाकू उत्पादसभ जेहन किछ वस्तुसभ पर लागू होएत अछी। जीएसटी अप्रत्यक्ष करसभके एकीकृत कर के साथ बदलि देल गेल आ एही लेल देशक २ ट्रिलियन डलरक अर्थव्यवस्थाक नाटकीय रूपसँ नव आकार दै के लेल सेट कएल गेल।[५][६]
इतिहास[सम्पादन करी]
भारतक अप्रत्यक्ष कर शासनके सुधार प्रक्रिया १९८६ मे राजीव गान्धीक सरकारके वित्त मन्त्री विश्वनाथ प्रताप सिंह, संशोधित मूल्यमे वृद्धि कर (एमओडीभीएटी) के शुरुवातक साथ शुरू केने छल। एकर बाद, पी. बी. नरसिम्हा रावके तत्कालीन वित्त मन्त्री मनमोहन सिंह, राज्य स्तर पर भ्यालु एडेड ट्याक्स पर शीघ्र चर्चा शुरू केलक।[७]
शुभारम्भ[सम्पादन करी]
सामान आ सेवा कर, १ जुलाई २०१७ मे भारतक राष्ट्रपति, प्रणव मुखर्जी आ भारतक प्रधानमन्त्री नरेन्द्र मोदी शुरू केने छल। संसदक केन्द्रीय हलमे आयोजित संसदक दुनु सदनसभके एक ऐतिहासिक मध्यरात्रि (३० जून सँ १ जुलाई) सत्रक शुभारम्भ कएल गेल छल।
कराधान योजना[सम्पादन करी]
करसभक समापन[सम्पादन करी]
जीएसटीमे एचएसएन कोड[सम्पादन करी]
एचएसएन (नामकरण प्रणालीक समाहित सिस्टम) सीजीएसटी नियमसभक अनुसार विभिन्न उत्पादसभ पर जीएसटीक लागू दरके पहिचान करैके लेल ६ अंकके कोड छी।
दरसभ[सम्पादन करी]
सामान आ सेवा कर नेटवर्क (जीएसटीएन)[सम्पादन करी]
सन्दर्भ सामग्रीसभ[सम्पादन करी]
- ↑ आकृति:Cite act
- ↑ "All your queries on GST answered", The Hindu (अङ्ग्रेजीमे), अभिगमन तिथि २०१७-०६-३०।
- ↑ "GST: Cars, durables face 28% rate; luxury vehicles to attract 15% cess", Business Standard, १८ मई २०१७।
- ↑ "Film theatres in Tamil Nadu to begin indefinite strike against GST", The Hindu, २ जुलाई २०१७, अभिगमन तिथि ३ जुलाई २०१७।
- ↑ "Goods and Services Tax: History of India’s biggest tax reform and people who made it possible", India TV, २९ Jun २०१७।
- ↑ "GST: Meet the men behind India's biggest tax reform that's been in making for 17 years", India Today, जून २९, २०१७।
- ↑ "Looking back at GST’s journey: How an idea is now near reality", Indian Express, ३१ मार्च २०१७।


text:
नवभारत टाइम्स (एनबीटी) ऑनलाइन के दिल्ली-एनसीआर मे कॉपी एडिटर्स के जरूरत अछि.
नवभारत टाइम्स के एहन लोक के जरूरत अछि जिनकर सामान्य ज्ञान नीक होए आओर हिंदी-इंग्लिश दुनू भाषा मे अनुवादक महारत होए. टेक्नॉलजी केर नीक समझ होए. संगहि संग कोनो विषय सं स्नातक डिग्री जरूर होए.
एकरे संग अहांक उम्र 28 साल सं बेसि नहि होबाक चाही.
अगर अहां नवभारत टाइम्स ऑनलाइन के संग काज करय चाहय छी तं
अपन रिज्यूमे careers@indiatimes.co.in के पास सब्जेक्ट लाइन मे TIL-CENBT लिख क भेज दिअ.
अहां अपन रिज्यूमे nbtonline@indiatimes.co.in पर सेहो cc करि देनाय नहि भूलब.
रिज्यूमे वाला मेल के संग अहां 500-700 शब्द मे अपन कोनो पसंदीदा विषय पर एकटा लेख सेहो भेजय के कष्ट करब. अगर लेख नहि होएत तं अहांक रिज्यूमे स्वीकार नहि कएल जाएत.
एकटा बात खासतौर पर ध्यान राखब जे अहांक लेख मंगल फॉन्ट में होए और इन्स्क्रिप्ट कीबोर्ड केर इस्तेमाल करि के लिखल गेल होए.
अगर अहां इन्स्क्रिप्ट कीबोर्ड सं टाइप नहि करि पाबय छी तं अहां के ई नौकरी नहि मिलत.
अप्लाई करय के लास्ट डेट अछि 14 मार्च 2013.
14 मार्च 2013 तक मिलल रिज्यूमे आओर लेख के आधार पर अहांके लिखित परीक्षा आओर इंटरव्यू लेल बुलायल जाएत.
******
पोस्ट केर नामः कॉपी एडिटर
लोकेशनः आईटीओ दिल्ली/नोएडा
अनुभवः 2-5 Years
एजुकेशनल क्वॉलिफिकेशनः ग्रैजुएशन. जर्नलिजम/ मास कम्युनिकेशन मे डिग्री या डिप्लोमा


text:
मिथिला स्वर कोकिला शारदा सिन्हा कोरोना पर जीत हासिल क’ स्वास्थ्य लाभ केलनि अछि. सोशल मीडिया पर वीडियो शेयर क’ ओ स्वयं एहि बातक पुष्टि केलनि अछि. सोशल मीडिया पर जे वीडियो सोझां आएल अछि, ओहि मे शारदा सिन्हा अस्पताल मे नजरि आबि रहल छथि आ स्वास्थ्य कर्मचारी हुनका फूल माला पहिरा रहल छथि.
ज्ञात हो जे किछु दिन पहिने सोशल मीडिया पर शारदा सिन्हा केर निधन केर समाचार वायरल भ’ गेल छल जे कि मिथ्या आ अफवाह साबित भेल. एहि घटनाक बाद स्वयं शारदा सिन्हा सोझां आबि लोक सब कें अपन सलामतीक बात कहैत शीघ्र ठीक होएबाक आशा जनओलनि.
🙏🙏 हर प्रार्थना मेरी एक एक सांस का सहारा बनी । आप सभी ने अपनी दुआओं से मुझे वापिस स्वस्थ कर दिया । एक एक व्यक्ति का हृदय...Posted by Sharda Sinha on Saturday, 5 September 2020
एहि सं पहिने शारदा सिन्हा कोरोना संक्रमित होएबाक जानकारी अपने फेसबुक माध्यम सं देने छलीह. ओ वीडियो संदेश जारी क’ कोरोना संक्रमण केर विषय मे बतओने छलीह. शारदा सिन्हा वीडियो संदेश मे कहने छलीह, 'अहां सब कें ई जानि क' कष्ट होएत जे हम कोरोना महामारी केर चपेट मे आबि चुकल छी.'
ओ इहो कहलनि जे ने जानि कोना हुनका ई संक्रमण भेल अछि जखन कि ओ कोनो बाहरी सम्पर्क मे नै रहल छथि. एहना लागि रहल अछि जे कोरोना अपने चलि क' घर धरि आएल अछि. एतेक सावधानी रखलाक बादो हुनका ई संक्रमण भेल अछि ताहि सं ओ स्वयं आश्चर्य मे छथि.
आब अंततः हमरा सब कें सुखद समाद भेटल अछि जे शारदा सिन्हा स्वस्थ छथि. ओ शीघ्र पहिने जकां सोशल मीडिया पर एक्टिव हेतीह से अपेक्षा. मिथिमीडिया टीम हिनक शतायु, दीर्घायु होएबाक कामन करैत अछि!


text:
प्रयोगकर्ता वार्ता:JuniorX2/Archive 1
- हमरा सभके विश्वास अछि जे अहाँ एकटा विकिपिडियन बनि ए विकिके लेख सभ सम्पादन करएमे आनन्दित मानबए ।
- कृपया वार्तालाप पृष्ठमे चाइरगो वक्र (~~~~) प्रयोग कएर सहि करब । ई वार्तालाप पृष्ठमे स्वत: अहाँके नाम, वार्ता पृष्ठके जडी आर तिथि लिख दएत । हमरा कोनो बात पुछए पडत तहन हमर नाम पिछाडी लिखाल (वार्ता)मे क्लिक कऽ प्रश्न पुछ्ब ।
- यदि अहाँके विकिपिडियामे कोनो समस्या पडत तखन अपन वार्तालाप पृष्ठमे {{helpme}} राखब । कोइ अहाँके समस्याके समाधान अवश्य बताएत ।
- अन्य समस्याके लेल प्रबन्धक सभसँ सम्पर्क करी ।
धन्यवाद ! --
-- मैथिली विकिपिडिया स्वागतम (वार्ता) ०८:१५, ३ सितम्बर २०१६ (NPT)
सहभागिता सूचीमे नाम
राजा जी, अपन नाम विकिथन-२ सहभागी सूचीमे जोडी ।--बिप्लब आनन्द (वार्ता) २२:४२, ६ सितम्बर २०१६ (NPT)
- @बिप्लब आनन्द: सम्पन्न --राजा उप्रेती (वार्तालाप) ०६:२४, ९ सितम्बर २०१६ (NPT)
Really help full
Hi राजा उप्रेती, Plz add some reference and link article.. -- Bijay Chaurasia (वातचीत) १६:२८, १८ सितम्बर २०१६ (NPT)
समीक्षा निवेदन
नमस्ते सम्पादक मित्र,
मैथिली विकिपिडियामे प्रबन्धक पदक लेल एक मानक नीति प्रस्ताव केनए छी एतय जा अपन मत प्रदान करि निर्णयमे सहायता करी। --बिप्लब आनन्द (वार्ता)
- @Biplab Anand: सम्पन्न --राजा उप्रेती (वार्तालाप) १८:४४, १० अक्टुबर २०१६ (NPT)
लेख सम्बन्धमे
राजा जी,
अहाँ मैथिली विकिपिडियाक एक सक्रिय प्रयोगकर्ता छी। अहाँद्वारा निर्माण कएल गेल लेखसभ हमर ध्यानाकर्षण केन्ए अछि, हमर तात्पर्य ई अछि जे अहाँ एक लाइन (बेसीमे ७०० बाइट्स)क लेख निर्माण कऽ रहल छी जाहिसँ ई विकिपिडियाक आधार कम भऽ रहल अछि। अहाँ जका बुझनिहार प्रयोगकर्ता सँ ई अपेक्षा नै अछि ताहिलेल लेखमे इन्फोबक्स, सन्दर्भ सामग्री आ बाह्य लिङ्क राखल जाए। आगाक दिनमे अहाँसँ याह अपेक्षा राखैत छी। धन्यवाद--बिप्लब आनन्द (वार्ता) २०:४९, १० अक्टुबर २०१६ (NPT)
वार्ता पृष्ठके सम्बन्धमे
राजा उप्रेतीजी, बिप्लबजीके वार्ता पृष्ठसँ सन्देश हटएली य । कुनो भी प्रयोगकर्ताके वार्ता पृष्ठसँ सन्देश नै हटाऊ । ई विकिपिडियाक एक नियम अन्तरगत परैत अछि । धन्यवाद !! — तुल्सी भगत (वार्तालाप) २३:०४, १० अक्टुबर २०१६ (NPT)
Article creation
Hello Raza, You are one of the active user here in maiwiki. The way you are creating articles is really not fulfilling the requirements. I mean to say, The size of your most of the article are about 500 bytes with no infobox, no sources, no external links and not added to the wikidata. I request you to keep things in mind while creating articles here. Thanks--बिप्लब आनन्द (वार्ता) १७:०९, १६ अक्टुबर २०१६ (NPT)
विकिपिडिया एसियाली महिना २०१६ मे स्वागत अछि !
शुभ प्रभात सम्पादक मित्रसभ विकिपिडिया एसियाली महिनाक शुरूवात भऽ चुकल अछि । ई कार्यक्रम सम्बन्धी किछ जानकारी निम्न बमोजिम रहल अछि।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर ४ स्विकारयोग्य लेख होइत ओ प्रयोगकर्ताके विकिपिडिया एसियाली महिना पोस्टकार्ड प्राप्त होइत । यदि अहाँ १५ टा स्विकारयोग्य लेख निर्माण करबै तहन विशेष पोस्टकार्ड प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके "विकिपिडिया एसियाली राजदुत"क रूपमे सम्मान कएल जाइत आ निजके पोस्टकार्डक अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी।
- यदि अहाँक कोनो प्रश्न अछि, तहन अहाँ प्रश्नउत्तर पृष्ठ देख सकैत छी वा विकिपिडिया एसियाली महिनाक वार्ता पृष्ठमे अपन प्रश्न पुइछ सकैत छी ।
कृपया नोट करी १ नवम्बर २०१६ सँ ३० नवम्बर २०१६ (UTC) धरि कएल सम्पादन मात्र गणना होइत ।
आयोजकक तरफसँ -- G10dra ») १३:२८, ३ नवम्बर २०१६ (NPT)


text:
कालाहारी मरुभूमि
कालाहारी विश्वक एक विशाल मरुभूमि छी। कालाहारी मरुभूमिक क्षेत्र दक्षिण अफ़्रीकाक बोत्स्वाना, नामिबिया तथा दक्षिण अफ्रीका देशक सीमामे लगभग ९ लाख वर्गकिलोमीटर आ विस्तृत आची। एकर आवृत लगभग २५ लाख वर्ग किलोमिटरमे फैलल अछि । मरुभूमिमे बर्सेनि ८-१९ सेमी वर्षा होएत अछि ।[१] एकर कुछ हिस्सामे तीन महिना वर्षा होइत अछि जेकर कारण ओतका पशुसभ देख्नल पावैत अछि। एकर पश्चिममे नामीब मरुभूमि अछि।
सन्दर्भ सामग्रीसभसम्पादन
- ↑ Mary Sadler-Altena, "Kalahari: Introduction" webpage: SouthernCape-Kalahari: Kalahari name/climate/reserves and history


text:
वेङ्कैया नायडू
वेङ्कैया नायडू (अङ्ग्रेजी: Muppavarapu Venkaiah Naidu, तेलुगु: వెంకయ్య నాయుడు , जन्म: १ जुलाई १९४९) वर्तमान भारतक उपराष्ट्रपति छी ।[१] ओ सन् २००२ सँ सन् २००४ धरि भारतीय जनता पार्टीक राष्ट्रिय अध्यक्ष रहि चुकल अछि ।[२] भारतक केन्द्र सरकारक विभिन्न विभागक मन्त्री पद पर रहि ओ काज करि चुकल अछि । भारतक सत्ताधारी राष्ट्रिय लोकतान्त्रिक सङ्घ (एनडिए) हुनका १७ जुलाई २०१७ कऽ भारतक उपराष्ट्रपति पद कऽ प्रत्याशी घोषित केलक । ५ अगस्त २०१७ कऽ भेल चुनावमे गोपालकृष्ण गाँधीक पराजित करि ओ भारतक तेरहम उपराष्ट्रपति निर्वाचित भेल आ ११ अगस्त २०१७ कऽ उपराष्ट्रपति बनल ।
प्रारम्भिक जीवनसम्पादन
वेङ्कैया नायडूक जन्म १ जुलाई १९४९ कऽ आन्ध्र प्रदेशक नेल्लोर जिलाक चावटपलेममे एक कम्मू परिवारमे भेल छल ।
राजनीतिक जीवनसम्पादन
वेङ्कैया नायडूक पहिचान हमेशा एक 'आन्दोलनकारी' कऽ रूपमे रहल अछि ।
प्रमुख उतरदायित्वसम्पादन
सन्दर्भ सामग्रीसभसम्पादन
- ↑ "देश के 13वें उपराष्ट्रपति बने वेंकैया नायडू, हिन्दी में ली पद एवं गोपनीयता की शपथ" (हिन्दीमे), एनडीटीवी खबर।
- ↑ "BJP PRESIDENTS" [भाजपा अध्यक्ष] (अँग्रेजीमे), भाजपा।


text:
International Journal of Advanced Academic Studies
2020, Vol. 2, Issue 3, Part G
मैथिली उपन्यासक चरित्र-चित्रण: एक अध्ययनAuthor(s):
डाॅ. भागवत मंडलAbstract:
उपन्यासक छओ प्रमुख भेद मे दोसर प्रमुख तत्व थीक, ‘चरित्र-चित्रण’। वेकन उपन्यासकें गद्यमय कल्पित आख्यान द्वारा जीवनक व्याख्या मानैत छथि। कथा मे चरित्रक कोनो अंश मात्रक झलक भेटैत अछि। उपन्यासक महत्व सम्पूर्ण चित्रक उदघाटन मे रहैत अछि। उत्म उपन्यास कोनो कल्पित व्यक्तिक जीवनी होइत अछि। जखन ओकर जीवनी पूर्ण भए जाइत अछि। तखन ओ स्रष्टा सदृश यथार्थ बनि जाइत अछि। उपन्यासकार वस्तु जगत सँ आवश्यकता अनुसार सामग्री ग्रहण करैत अछि।Pages: 507-508 | Views: 42 | Downloads: 16Download Full Article: Click Here
How to cite this article:
डाॅ. भागवत मंडल. मैथिली उपन्यासक चरित्र-चित्रण: एक अध्ययन. Int J Adv Acad Stud 2020;2(3):507-508.


text:
Vidyanand Bedardi
-
News
कुलमान घिसिङ्गके विदागरीके तयारी ?
नेपाल विद्युत प्राधिकरणके कार्यकारी निर्देशक कुलमान घिसिङके कार्यकाल आइ सठल । २०७३ साल भादओ २९ गते नियुक्त भेल घिसिङके ४…पुरा पढु..
-
Frist Test
राष्ट्रीय पुरस्कार विजेता पहिल मैथिली फिल्म ‘मिथिला मखान’ के म्यूजिक रिलीज
राष्ट्रीय पुरस्कार विजेता मैथिली भाषाक पहिल फिल्म ‘मिथिला मखान’ के म्यूजिक रिलीज : २०१६ मे भारतक राष्ट्रपतिद्वारा पुरस्कृत मैथिली फिल्म…पुरा पढु..
-
Articles
मिथिलामे मनाएल जा रहल अछि, जितिया : आम महिलाके खास पावनि
जितिया पावनि बड़ भारी धीयापुताकेँ ठोकि सुताबी अपने खाइ भरि थारी पावनि-तिहारक पथार लागल भूमि मिथिलामे आजुक दिन स्त्रीगणक एक…पुरा पढु..
-
News
भारत सभसँ बेसी संक्रमित भेल दोसर मुलुक बनल
भारत सभसँ बेसी कोरोनाभाइरसक संक्रमित भेल संसारक दोसर मुलुक बनल अछि। भारत सरकार भूमिगत रेल सेवा शुरू कएल दिन दक्षिण…पुरा पढु..
-
News
१० लाख दहेजक लेल हत्या
माङ्ग रूपी दहेज नइँ देलापर कहैत, भगाक’ विवाह कएलाबाद बेटीके हत्या भेल आरोप लड़की दिसके अपनलोकसभ लगेने छथि। सुनसरीक देवागंज…पुरा पढु..
-
Poem
राकेश कुमार झाक पाँचटा कविता
१. मधेशक दशा – बोध हे चन्द्रचूड , हे जगन्नाथ , हे विश्वम्भर विश्वनाथ , हे महाकाल , हे भुतनाथ…पुरा पढु..
-
News
पढ़ाइ आ परीक्षा लेल टेलिभिजन खोलबाक तैयारी :
शिक्षा, विज्ञान तथा प्रविधिमन्त्री गिरिराजमणि पोखरेल कोनो तहके शैक्षिक सत्र बेकार नइँ जाए जोग कार्यतालिका बनाएब बतेने छथि। अनेरास्ववियूक आयोजना…पुरा पढु..
-
News
कोरोनाके उपचारमे प्लाज्मा थेरापी कते उपयोगी ?
कोरोना भाइरस (कोभिड–१९) विरुद्धके खोप वा दबाई बजारमे आबि नइँ सकल अछि । विकल्पक रूपमे अपनाओल गेल प्लाज्मा थेरापी नेपालमे…पुरा पढु..
-
News
प्रदेश २ के मुख्यमन्त्री आबके बनत ?
प्रदेश नं. २ मे मुख्यमन्त्री परिवर्तनके परिचर्चामे नेतासभके दौड़धुप… प्रदेश नं. २ के सरकारमे रहल समाजवादी पार्टी आ राष्ट्रिय जनता…पुरा पढु..
-
News
अमेरिका,भर्जिनियामे पहिल बेर : चौरचन
गणेश चतुर्थीके हिन्दू धर्ममे अपन महत्व अछि। आइ गणेश चतुर्थी च्यान्टिली, भर्जिनियामे हर्ष आ आदरक संग तराई-मधेश-मिथिलासँ बिलङ्ग करनिहार नेपाली…पुरा पढु..


text:
दरभंगा, मिथिला मिरर-निशांत झा: दरभंगाक नाक पांच पर शुक्रदिन मिथिला स्टूडेंट यूनियन कुलपतिक साकेत कुशवाहा के पुतला दहन केलक। कार्यक्रमक नेतृत्व संस्थाक बिहार प्रभारी अविनाश भारद्वाज केलनि आ कुलपतिक बयानक निंदा केलनि। अमित सिंह उपस्थित छात्र के सम्बोधित करैत कहलनि जे, कुलपति पद पर बैसल व्यक्तिक अपरिपक्व बयान हुनकर मानसिकता के दर्शाबैत अछि। नैतिकताक आधार पर हुनका अविलंब इस्तीफा दय देबाक चाही।
ज्ञात हो कि कुलपति मधुबनीक जेएनयू कॉलेज मे आयोजित एकटा कार्यक्रम मे कहने छलाह जे, देश मे स्टूडेंट यूनियन के आवश्यकता नहि अछि। जाहि के खिलाफ मिथिला स्टूडेंट यूनियन ई प्रदर्शन केने छल। कर्मठ सेनानी पुरूषोत्तम राय कहलनि जे, अहि बेतुका बयान स ई सिद्ध कय देल गेल जे, कुलपति पदक गरिमा छीन अछि। हिनका शैक्षणिक व्यवस्था सं कोनो मतलब नहि।
संस्थाक राष्ट्रीय सचिव विद्या भूषण राय कहलनि जे, स्वच्छता व शिक्षाक ढिंढोरा चाहे जतेक पीटल जाय, हकीकत किछु और कहैत अछि। शहर के बीचों-बीच अत्यंत कल्याण छात्रावासक हाल दयनीय अछि।


text:
मैलोरंग के दूटा रंगकर्मी मध्य प्रदेश नाट्य विद्यालय लेल चयनित
मैथिली रंगमंच के नव रूप देबय वाला मैलोरंग के दूटा सशक्त रंगकर्मी राजीव रंजन झा जी आओर प्रियदर्शिनी पूजा जी ‘मध्य प्रदेश नाट्य विद्यालय’ मे चयनित भेलथि। मैलोरंग रेपर्टरीक ई दुनू कलाकार युवा निर्देशक प्रकाश झा जीक निर्देशन मे दिल्ली आ
दिल्ली सं बाहर कई ठाम अपन अभियन प्रतिभा देखा चुकल छथिन्ह। दुनू गोटे काफी प्रतिभावान छथिन्ह आ अभियन हिनका मे कुटि-कुटि कए भरल छनि। दुनू गोटे के हार्दिक बधाई आ शुभकामना।
दिल्ली सं बाहर कई ठाम अपन अभियन प्रतिभा देखा चुकल छथिन्ह। दुनू गोटे काफी प्रतिभावान छथिन्ह आ अभियन हिनका मे कुटि-कुटि कए भरल छनि। दुनू गोटे के हार्दिक बधाई आ शुभकामना।
Subscribe to: Post Comments (Atom)


text:
भादो
भादो (नेपाली: भदौ , भाद्र, बङ्गाली: ভাদ্র, संस्कृत: भाद्र) हिन्दू क्यालेन्डरक १२ महिनासभमे सँ एक महिना छी । प्राचिन ज्योतिष शास्त्रक चन्द्रमास प्रणाली अनुसार भादो महिना सावोन पूर्णिमा क भोर सँ आराम्भ होइत अछि तँ सौर्यमासक अनुसार सिंह सङ्क्रान्तिक दिन सँ भादो महिनाक सुरुवात मानल गेल अछि । मुदा शाक्य पञ्चाङ्गमे भादो महिना सिंह सङ्क्रान्तिक ५ दिन पाछा सुरु होइत अछि । भादो महिना बर्षाऋतुक दोसर महिना छी । अङ्ग्रजी महिनाक आधा अगस्तक महिना आ आधा सितम्बरक महिना भादो महिनामे पडैत अछि ।[१]
पावनिसभ[सम्पादन करी]
भादो महिनामे विवध पावनिसभ मनाएल जाइत अछि। जे निम्नलिखित अछि:
सन्दर्भ सूचीसभ[सम्पादन करी]
- ↑ Henderson, Helene. (Ed.) (2005) Holidays, festivals, and celebrations of the world dictionary Third edition. Electronic edition. Detroit: Omnigraphics, p. xxix. ISBN 0-7808-0982-3


text:
शिवपुरी नागार्जुन राष्ट्रिय निकुञ्ज
शिवपुरी नागार्जुन राष्ट्रिय निकुञ्जक स्थापना बि.सं. २०५८ (सन् २००२) सालमे कएल गेल अछि । एहि निकुञ्ज नेपालक मध्य पहाडी क्षेत्र काठमाडौंक उत्तरी किनारमे परैत अछि । एकर क्षेत्रफल १५९ वर्ग कि.मि अछि (शिवपुरी १४४ व.कि.मी, नागार्जुन १५ व.कि.मी) । ई निकुञ्ज काठमाडौं, नुवाकोट आर सिन्धुपाल्चोकक भुभाग ओगटने अछि । नेपालक मध्यपहाडी क्षेत्रमे अवस्थित पारिस्थितिकीय प्रणालीक प्रतिनिधित्व करएवाला एकमात्र राष्ट्रिय निकुञ्ज छी । काठमाडौंक रत्नपार्कसँ निकुञ्ज मुख्यालय बुढानीलकण्ठ पानिमुहान धरिक दुरी १२ कि.मि. अछि ।
निकुञ्ज व्यवस्थापनक उद्देश्य[सम्पादन करी]
- नेपालक मध्यपहाडी क्षेत्रमे रहल पारिस्थितिकीय प्रणालीक जैविक विविधताक संरक्षण करवाक हेतु ।
- निकुञ्जक जलाधार क्षेत्रक संरक्षणक काठमाण्डौ उपत्यकाक बासिन्दासभक सबल रुपमे पियएवाला पानि उपलब्ध करवाक हेतु ।
- निकुञ्जक जैविक विविधता संरक्षण शिक्षा केन्द्रक नमुनाक रुपमे विकास करवाक हेतु ।
- पर्यटन व्यवसाय प्रवर्द्धन करवाक हेतु ।
- मध्यवर्ती क्षेत्र व्यवस्थापन प्रणलीसँ स्थानीय बासिन्दासभक सामुदायिक विकास आर जैविक विविधता संरक्षण कार्यमे सहभागिता करवाक हेतु ।
इतिहास[सम्पादन करी]
ई क्षेत्रक संरक्षणक इतिहासक देखलाक बाद सन १९७६ मे जलाधार संरक्षण क्षेत्रक रुपमे शिवपुरी जलाधार संरक्षण वोर्डद्वारा संरक्षण सुरु सन् १९७८ मे शिवपुरी संरक्षित जलाधार क्षेत्र कायम भेल पावल जाएत अछि । अहिना सन १९८४ मे शिवपुरी जलाधार तथा वन्यजन्तु आरक्ष घोषणा भेल छल । एहि नामानुसार ई क्षेत्रक आवस्यक संरक्षण तथा व्यवस्थापनक कार्यसभ होएत जाएत ई क्षेत्रक महत्वक आ मूल्याङ्कन करि सन २००२ मे नेपाल सरकारद्वारा शिवपुरी राष्ट्रिय निकुञ्जक रुपमे राजपत्रमे सूचना प्रकाशित भेल छल । नागार्जुन वनक्षेत्र तत्कालिन राजा विरेन्द्रक निजि वनक रुपमे रहल आर राजा विरेन्द्रक वंशनास भेलाक परिवेशमे देशक राजनैतिक परिवर्तन संगे उ वनक्षेत्रक राष्ट्रियकरण करावक हेतु राजनैतिक निर्णयानुसार सन २००९ मे १५ व.कि.मि. क्षेत्रफल ओगटल नागार्जुन वन क्षेत्रक समेत शिवपुरी राष्ट्रिय निकुञजमे गाभि शिवपुरी नागार्जुन राष्ट्रिय निकुञ्ज नामाकरण कएल गेल छल ।
बहुत पहिलेसँ काठमाण्डौ उपत्यकामे ई निकुञ्जक बडका महत्व रहल आएल अछि । काठमाण्डौ उपत्यकामे दैनिक खपत हुए वाला हजार लिटर पियए वाला पानिक मूल स्रोत भेलाक कारणसँ ई निकुञ्जक महत्व इतिहास कालसँ रहल आएल अछि । वि.सं. २०५८ मे काठमाण्डौ, नुवाकोट आ सिन्धुपाल्चोक जिलाक १४४ व.कि.मी भुभाग ओगटल शिवपुरी राष्ट्रिय निकुञ्जक रुपमे ई निकुञ्जक स्थापना कएल गेल छल । तै पश्चात ई निकुञ्जक पुनः वि.सं. २०६५ मे नागार्जुन वन संरक्षण क्षेत्रक काठमाण्डौ आ धादिङमे परएवाला १५ व.कि.मी भूभाग समेट कुल १५९ व.कि.मी मे पसारल गेल छल ।
धरातलिय अवस्थिति[सम्पादन करी]
ई निकुञ्ज समुन्द्र सतहसँ १३५०–२७३२ मिटरक उचाईमे अवस्थित अछि । भौगोलिक रुपमे शिवपुरी क्षेत्र २७°४५' सँ २७° ५२' उत्तरी अक्षांस तथा ८५° १६' सँ ८५° ४५' पूर्वी देशान्तर आर नागार्जुन क्षेत्र २७° ४३' सँ २७°४६' उत्तरी अक्षांस तथा ८५°१३' सँ ८५° १८' पूर्वी देशान्तर तक पसरल रहल नेपालक मध्य पहाडक प्रतिनिधित्व करवाला ई एक मात्र निकुञ्ज अछि ।
राजनीतिक अवस्थिति[सम्पादन करी]
- ई निकुञ्ज वाग्मती अञ्चलक काठमाण्डौ, धादिङ, नुवाकोट आर सिन्धुपाल्चोक जिलाक आंशिक भूभाग समटल २६ गाउँ विकास समिति छुबने अछि । जहि मेसँ काठमाण्डौक १४, धादिङक १, नुवाकोट क ९ आर सिन्धुपाल्चोक जिलाक २ गाउँ विकास समिति परैत अछि ।
- जिला अनुसार निकुञ्ज पसरल क्षेत्रफलक विवरण
ई निकुञ्जक शिवपुरी क्षेत्र अंर्तगत काठमाण्डौ जिलाक ९५ व. कि. मि. भुभाग, नुवाकोट जिलाक ३६ व. कि. मि. भुभाग आर सिन्धुपाल्चोक जिलाक १३ व. कि. मि. भुभाग समेत कुल १४४ व. कि. मि. भुभाग ओगटने अछि । तहिना ई निकुञ्जक नागार्जुन क्षेत्र अंर्तगत काठमाण्डौ जिलाक ७.७ व. कि. मि. भुभाग आर धादिङ जिलाक ७.३ व. कि. मि. भुभाग समेत कुल १५ व. कि. मि. भुभाग ओगटने अछि । अहिना दुनु क्षेत्र समेत ई निकुञ्जक कुल १५९ व. कि. मि भुभाग ओगटने अछि ।
भौगोलीक अवस्थिति[सम्पादन करी]
- ई निकुञ्जक धरातलीय उचाई १३५० मिटरसं २७३२ मिटरतक रहल अछी । ई निकुञ्ज क्षेत्रक शिवपुरी, विष्णुद्वार आर अल्लेक लेकमे पौष माघ महिनामे छोट समयक लेल हिमपात होएत अछी ।
- ई निकुञ्जक शिवपुरी क्षेत्रक सरदर लम्बाई २० कि.मि अछी आर सरदर चौडाई ५ कि.मि अछी । तहिना नागार्जुन क्षेत्रक सरदर लम्बाई ६ कि.मि अछी आर सरदर चौडाई ५ कि.मि अछी ।
वनक किसिम आर वनस्पति[सम्पादन करी]
- वनक किसिम धरातलिय अवस्थ्तिक कारण ई निकुञ्ज क्षेत्रमे ४ किसिमक वनसभ अछि ।
- ई निकुञ्जक निचला मिश्रित चौडापाते वन १३५० मि. सँ १५०० मि.को उचाईमे अवश्तित अछि । जेहिमे पावबला मुख्य प्रजातिक गाछक रुपमे कबछुवा,ढालेकट्टुस,उत्तिसकाफल,महुवा,टुनी,शिरीष आदि परैत अछि ।
- ई निकुञ्जक १३५० मि. सँ १६०० मि. तकक उचाईमे खोटेसल्लो वन अवश्तित अछि । जहिमे पबवाला मुख्य प्रजातिक रुपमे खोटे\रानी सल्लो, मयल,मुसुरेकट्टुस, काफल आदि अछी ।
- ई निकुञ्जक उपरक मिश्रित चौडापाते वन १५०० मि. सँ २७०० मि.क उचाईमे अवश्तित अछि । जहिमे पाबवाला मुख्य प्रजातिक रुपमे पांगर, फिरफिरे, ओखर, लांकुरी, उत्तिस,वैस, खसु्र, अर्खौलो आदि परैत अछि ।
- ई निकुञ्जक २३०० मि. सँ २५०० मि. तकक उचाईमे खस्रु वनक्षेत्र अवश्तित अछी । जहिमे पाबवाला मुख्य प्रजातिक गाछमे खस्रु, झिंगाने, बांझ, लिसो आ १२५० प्रजातिका वनस्पति
पावल जाएत अछि जहिमध्मे ५० प्रजातिक रैथाने वनस्पति पावल जाएत अछी । अहिना करि ई वनक्षेत्रमे १२९ प्रजातिक ढुसी (च्याउ) सेहो पावल जाएत अछी ।
वन्यजन्तु तथा पंक्षी[सम्पादन करी]
ई निकुञ्जमे २२ टासँ बेसी जाएतक स्तनधारी जानवरसभक वसोबास रहल आएल अछि । जहिमध्य संरक्षित ध्वाँसे चितुवा, चरीबाघ, आसामी बाँदर, सालक जेहन वन्यजन्तु एत पावल जाएत अछि । ई निकुञ्जमे करिब ३११ प्रजातिक चिरई चुनमुन तथा पंक्षी पावल जाएत अछि । जहिमध्य १७७ प्रजातिक बसाई सराई करैवाला पंक्षी एत पावल जाएत अछि । अहिना करि ई निकुञ्जमे करिब १०२ प्रजाति तितली\पतङ्गसभ सेहो पावल जाएत अछि ।
निकुञ्जक विशेषता[सम्पादन करी]
- राजधानीसँ सबसँ कम दुरीमे(१२ कि.मी.) रहल राष्ट्रिय निकुञ्ज ।
- काठमाण्डौ उपत्यकाक प्रसिद्ध नदीसभ वागमती आ विष्णुमतीक उद्गम स्थल ।
- ठण्डापनि क्षेत्रसँ हिम श्रृङ्गखलाक अवलोकन करि सकैवाला दृश्यमवलोकन बिन्दु ।
- काठमाण्डौक बासिन्दाक पियवाला पनि उपलब्ध कराववाला जलाधार क्षेत्र ।
- संरक्षण शिक्षा, अध्यन अनुसन्धान एवम पर्या– पर्यटन प्रवद्र्धनक लेल प्रचुर संभावना रहल क्षेत्र ।
- स्थानीय वातावरण शुद्धीकरण काठमाण्डौ उपत्यकासँ निःसृत कार्वनडाईअक्साइडलाई शोषण करैवाला क्षेत्र ।
- नेपालक मानव निर्मित लम्बा दिवाल शिवपुरी १११ कि.मि. ,नागार्जुन २९ कि.मी.
- लाङ्गटाङ्ग राष्ट्रिय निकुञ्ज जाएवाला प्रवेशद्धार ।
- दुटा वन क्षेत्र मिलाएल राष्ट्रिय निकुञ्ज ।
- चट्टान आरोहणक अभ्यास क्षेत्र ।
भ्रमणक लेल आकर्षण आ महत्वपूर्ण क्षेत्र[सम्पादन करी]
धार्मिक सम्पदा[सम्पादन करी]
ई शिवपुरी नागार्जुन राष्ट्रिय निकुञ्जमे विभिन्न प्रकारक धार्मिक आकर्षण आ महत्वक क्षेत्रसभ अछि । बागद्वार, कागेश्वरी, मणिचूड, तारकेश्वर, सुन्दरीमाई, विष्णुपादुका, नागीगुम्बा, पचलीभैरव शान्तिगुफा, नागदेवता, जामाचो गुम्वा गणेश मन्दिर आदि एतके प्रसिद्ध धार्मिक सम्पदामे परैत अछि ।
सांस्कृतिक सम्पदा[सम्पादन करी]
ई शिवपुरी नागार्जुन राष्ट्रिय निकुञ्ज हिन्दु आ बौद्ध धर्मालम्बीसभक सांस्कृतिक संगमस्थल सेहो रहल आएल अछि ।
पद यात्रा मार्गसभ[सम्पादन करी]
राष्ट्रिय निकुञ्जभितर निषेधित कार्यसभ[सम्पादन करी]
अधिकार प्राप्त अधिकारीसँ लिखित अनुमति नैल कोनो आदमी राष्ट्रिय निकुञ्ज भितर देहायक काम करि नै पाएब सकैत अछि ।
- ई शिवपुरी नागार्जुन राष्ट्रिय निकुञ्ज भितर वन्यजन्तु आ पंक्षीक शिकार नै करि सकै छी ।
- कोनो किसिमक पदार्थक घर, छप्पर,आश्रम आ आकार बनाब या भोग नै करि सकै छी ।
- ई राष्ट्रिय निकुञ्ज भितर कोनो भू–भाग कब्जा करि, सफा करि, आवादी करि, खेती करि या कोनो बाली उब्जाउब या काट नै पाएब सकैछी ।
- ई शिवपुरी नागार्जुन राष्ट्रिय निकुञ्ज भितर घर पोसल जीवजन्तु या पंक्षी चराब या पानि पिया नै सकै छी ।
- गाछ, गाछ, झाखुर या अन्य कोनो वन पैदावार काटि, उखारि, हटाए, छेक या वन पैदावार सुकाबएवाला कोनो काम करि, आइग लगाए या आर कोनो प्रकारक हानी नोक्सानी पहुचाबक लेल मनाहि अछि ।
- ई शिवपुरी नागार्जुन राष्ट्रिय निकुञ्ज भितर खानी खुनि, पत्थर खुनि या कोनो खनिज पदार्थ, पत्थर, माइट, कङ्कड या अन्य एहन पदार्थ हटाब नैसकै छी ।
- ई राष्ट्रिय निकुञ्ज भितर वन, पैदावार, वन्यजन्तु, पंक्षी या जमिनक क्षति नै पहुचा सकै छी ।
- ई राष्ट्रिय निकुञ्ज भितरहात हतियार, खर खजाना या विषसाथमे लजएला या प्रयोग करि नैपाएब सकै छी ।
- ई शिवपुरी नागार्जुन राष्ट्रिय निकुञ्ज भितर काजमे खटल सरकारी कर्मचारी या राष्ट्रिय निकुञ्जभितरक प्रचालित रास्ताक यात्रुसभ बाहेक औरक घरपोसल या अन्य किसिमक जीवजन्तु लजाएला नै सकै छी ।
- ई राष्ट्रिय निकुञ्जभितर बहैबला नदी, नाला या पानिक कोनो स्रोत रोक, फिराब या वहिमे कोनो हानीकारक या विस्फोटक पदार्थसभ प्रयोग करि नैसकै छी ।
दण्ड सजाँय[सम्पादन करी]
ई शिवपुरी नागार्जुन राष्ट्रिय निकुञ्ज क्षेत्र भितर गैर कानुनी तरिकासँ वन्यजन्तु मारि, घायल बनाब, खरिद–बिक्री करए वा अन्य संरक्षित वन्यजन्तुक ओसारपोसार आ, खरिद–बिक्री करल पाबल गेलापर निजक रु. ५०,००० (पचास हजार) सँ रु. १००,०००(एक लाख) तकक जरिवाना वा पाँचसँ पन्ध्र वर्षधरि कैद वा दुनो सजाय होएत ।


text:
दहेज मुक्त मिथिला वेबिनार १ – अपन योगदान – जमीनी अभियान
२७ सितम्बर २०२० । मैथिली जिन्दाबाद!!
दहेज मुक्त मिथिला वेबिनार – १
अपन योगदान – जमीनी अभियान
काल्हि २६ सितम्बर सन्ध्याकाल ९ बजे सँ ११ बजेक समय मे ‘अपन योगदान – जमीनी अभियान’ विषय पर दहेज मुक्त मिथिला द्वारा प्रथम वेबिनार केर आयोजन कयल गेल। एहि आयोजन मे स्वेच्छा सँ सदस्य लोकनि अपन सहभागिताक सूचना दैत जुड़लाह। काठमान्डू सँ इंजीनियरिंग केर तेसर वर्षक छात्रा प्रीति झा, सुपौल सँ वरिष्ठ समाजसेवी किशोर कुमार झा, मुम्बई मे दहेज मुक्त मिथिलाक व्हाट्सअप समूह केर संचालिका कल्याणी ठाकुर, दिल्ली सँ समूहक मौडरेटर एवं ‘लेखनीक धार’ प्रतियोगिताक संयोजिका भावना मिश्र, दरभंगा व्हाट्सअप समूहक संचालिका सह ग्रुप मौडरेटर भारती झा, ग्रुपक सक्रिय सदस्या एवं मैथिल स्वाबलम्बी कन्याक प्रतिपादक सीतामढी सँ राधिका झा अपन माँक संग, मुम्बई सँ एडवोकेट ज्योति झा एक विज्ञ सलाहकार केर तौरपर, दरभंगा सँ मैथिल युवा प्रतिनिधि जयन्त मिश्र एवं संचालक केर तौर पर हम प्रवीण नारायण चौधरी एवं श्रीमती वन्दना चौधरी सहभागी भेलहुँ। एहि मे अभय कुमार पाठक एवं विद्या नन्द चौधरी अपन नाम केर प्रस्तावना देलाक बादहु सहभागी नहि बनि सकलाह। तहिना प्रतिमा देव सेहो तकनीकी कमजोरीक चलते सहभागी नहि बनि सकलीह।
काल्हिक वेबिनार मे एक छात्र केर रूप मे प्रीति झा कोन तरहें अभियान केँ गतिमान बनौती ताहि पर विचार रखबाक संग-संग दहेज प्रथाक विद्यमान अवस्था हुनका समान युवतीक मन-मस्तिष्क मे कोन तरहें छाप छोड़ि रहल छन्हि ताहि पर विचार रखलीह। तहिना मुम्बई सन महानगर मे व्हाट्सअप समूह बनाकय कोना बेसी सँ बेसी दहेज मुक्त विवाह निष्पादित कयल जा रहल अछि ताहि विन्दु पर कल्याणी ठाकुर अपन विचार रखलीह। लेखनीक धार आ विभिन्न कला-प्रतिभा सँ भरल-पुरल कतेको लोकक संग समूह पर लाइव आबि दहेज विरूद्ध जनजागरण सँ अभियान केँ आगू बढेबाक संग भविष्य मे आरो गम्भीर आ महत्वपूर्ण योगदान देबाक विषय पर भावना मिश्र अपन विचार देलीह। तहिना भारती झा सेहो दहेज केर विषय मे लोकक मानसिकता केहेन रहल आर एहि लेल आगामी समय मे कोना बेसी सँ बेसी लोक मे जागरुकता आओत ताहि लेल स्वयं केर योगदान दैत रहबाक विन्दु पर विचार रखलीह। मुम्बई सँ ज्योति झा समय-समय पर समूह मे आबि लोक सब केँ दहेजक विरूद्ध कोना अपना केँ तैयार कयल जा सकैत अछि ताहि पर बजलीह। ओ कहलखिन जे बेसी सँ बेसी युवा-युवती मे एहि लेल जागरुकता एनाय जरूरी अछि। सुपौल सँ किशोर कुमार झा दहेज मुक्त मिथिला द्वारा एकटा आदर्श पद्धतिक विकास कय ताहि पर सब केँ अमल करेबाक दिशा मे काज करबाक जरूरत पर जोर देलनि। राधिका झा द्वारा मिथिलाक बेटी सब मे कोना आत्मबल बढत, ओ सब केना सुशिक्षित-सुसंस्कृत भऽ अपन पैर पर ठाढ भेलाक बाद विवाह करती ताहि विन्दु पर आ संगहि गाम-समाज मे निगरानी समिति ठाढ करबाक लेल सेहो बातचीत बढेबाक सम्बन्ध मे अपन विचार देलीह। राधिकाक माँ सेहो एक अभिभावक द्वारा कोना अपन बेटी केँ प्रोत्साहन दैत उचित शिक्षा आ स्वाबलम्बन केर मार्ग पर चलायल गेनाय जरूरी छैक ताहि विन्दु पर विचार देलीह।
काल्हिक वेबिनार मे २ गोट बहुत महत्वपूर्ण बात सोझाँ आयल। मिथिला केँ दहेज मुक्त बनेबाक लेल कन्यावर्ग मे शिक्षा आ स्वाबलम्बी बनबाक प्रेरणा देबाक अभियान मे तेजी अनबाक जरूरत आर दोसर जे आदर्श विवाह लेल एकटा निश्चित मानदंड तय करैत ओहि बातक गाम-गाम आ जन-जन मे प्रचारक आवश्यकता – ई दुइ बात एहि अभियान केँ जमीनी स्तर पर सफल बनायत। हालांकि संगठनक तौर पर दहेज मुक्त मिथिला ओतेक सक्षम नहि अछि तथापि विमर्शी लोकनिक एहि बात पर जोर रहलनि जे एकर जरूरत समाजक विकास लेल छैक आर एहि लेल सब कियो मिलिजुलिकय कार्य करता। कालेज केर छात्र-छात्रा सभ केँ सेहो बेसी सँ बेसी जोड़ल जेबाक कार्य लेल प्रीति झा व हुनकहि समान आरो छात्र लोकनि केँ आगू अनबाक कार्य कयल जेबाक प्रण लेल गेल।
एहि तरहक वेबिनार सँ अभियानक गतिशीलता केँ बढेबाक काज होयत, एहि वेबिनारक सैकड़ों दर्शक ई भावना अपन प्रतिक्रिया मे रखलनि। नेटवर्कक कमजोरीक कारण जयन्त मिश्र केर विचार मंच पर श्रव्य-दृश्य रूप मे नहि आबि सकल, परञ्च मैथिल युवाक रूप मे ओ वचन देलाह जे स्वयं आ स्वयं समान हजारों युवा केँ दहेज मुक्त विवाह करबाक प्रेरणा बाँटि अपन योगदान जरूर देब। तहिना मधेपुरा सँ एक युवा एहि वेबिनारक क्रम मे दहेज मुक्त विवाह करबाक वचन देलनि, संगहि मधेपुरा दिश अभियान केँ गतिमान बनेबाक लेल कार्य करता ओ सेहो गछलनि।


text:
जनकपुर : एगारहम अन्तर्राष्टूीय मैथिली सम्मेलन २०७१ अन्तर्गतक पहिल दिन पहिल सत्रमे मैथिली भाषाक सहजीकरणक समस्या आ समाधान विषयक विचार गोष्ठी सम्पन्न भेल. ओहि सत्रमे भाषा विज्ञ डा. रामावतार यादव मैथिली भाषा अतिप्राचिन रहल कहैत एहिमे एकरूपता आनयपर जोड देलनि. भाषाकेँ वैश्विक मान्यताक लेल एकरूपता आवश्यक रहल कहैत डा. यादव पुरान ग्रन्थसभक आधारपर लेख्यमे एक रूपता आनब आवश्यक रहल बतौलनि. ओ कहलनि विश्वक करीब करीब सभ भाषामे बाजब आ लिखबमे भिन्नता होइत अछि. मुदा लेख्य भाषामे एकरूपता अवश्य रहैत अछि. मैथिली आन्दोलनीसभ ‘जे बजैछी सएह मैथिली’ कहि चला रहल अभियान प्रति कडा टिप्पणी करैत ओ साहित्यक धनिक रहल मैथिली भाषाकेँ एना उपेक्षा करब उचित नहि रहल कहलनि.
ओ उच्चारणक आधारपर लिखव भाषा शास्त्र सँ तर्क संगत नहि रहल कहैत अंग्रजी भाषाक बहुतो उदाहरणसभ प्रस्तुत कएलनि. मैथिली भाषा प्राचीन रहितो क्षेत्रगत विशेषकेँ रूपमे एकरा व्याख्या कएल गेला सँ समस्या आएल बतौने छलथि .
साहित्यकार एवं पत्रकार हिमांशु चौधरीक संयोजन एवं संचालनमे सम्पन्न एहि सत्रमे सहभागीसभ अपन अपन जिज्ञासा डा. यादव समक्ष रखने छलथि. जवाबमे डा. यादव बाजब आ उच्चारण ठाम अनुसार फरक भऽ सकैत अछि मुदा एकरूपताक लेल भाषाक उच्चतम बिन्दुक प्रयास होएबाक चाही.
सम्मेलनक दोसर दिनक पहिल सत्रमे मिथिलाक लोक चित्रमे जीवनत्व विषयक विचार गोष्ठी सम्पन्न भेल अछि. सुदर्शन लाल कर्णक संयोजन एवं संचालनमे सम्पन्न एहि सत्रमे मिथिलाक लोकचित्रपर मिथिला लोकचित्रक मर्मज्ञ कृष्णकुमार झा कश्यप अपन विचार रखने छलथि. मिथिलाक लोकचित्र सम्पूर्ण मिथिलाक जीवन तत्वकेँ स्थापित करबामे महत्वपूर्ण योगदान देने हुनक कहब छलनि.
मिथिलाक लोकचित्र विश्व स्तरमे स्थापित भऽ गेल कहैत मर्मज्ञ कश्यप एकरा जीवन्त राखयकें लेल सभपक्षकेँ अपना अपना स्तर सँ अग्रसर होबय पडत बतौलनि. गोष्ठी सहभागीसभ लोकचित्रपर अपन अपन विचार रखने छलाह जाहि पर कश्यप हुनकासभ जिज्ञासाकेँ समाधान सेहो कएलनि.
सम्मेलनक अन्तिम दिनक अन्तिम सत्रमे विशाल कवि गोष्ठी सम्पन्न भेल. साहित्यकार अयोध्यानाथ चौधरीक अध्यक्षता आ साहित्यकार रामभरोस कापडिक प्रमुख आतिथ्य एवं कामेश्वर सिंह संस्कृत विश्वविद्यालय दरभंगाक कुलपति डा. देवनारायण झाक विशेष आतिथ्यमे सम्पन्न ओहि कवि गोष्ठीमे नेपाल भारतक कविलोकनिसभक सहभागिता रहल छल. मैथिली अभियानी, वैदेशिक रोजगारी, महिला हिंसा, हास्य व्यङ्ग पर आधारिक कवितासभ कवि सम्मेलनकेँ रोचक बनौने छल.
कवि गोष्ठीक संयोजक काशीकान्तक संयोजकत्वमे सम्पन्न गोष्ठीमे भारतक जनक, विष्णुदेवा सहितक कविसभ कविता पाठ कएने छलथि तँ नेपालक विजय दत्त मणी, राजाराम राठौड, जयशंकरनाथ झा, लालजी ठाकुर, कैलास दास, नरेश ठाकुर, सपना कर्ण, विद्याकर, विष्णुदेव झा, मन्दिाकिनी कर्ण, अमरकान्त ठाकुर, विजेता चौधरी, मनोज झा, रामभरत साह सहितक कविसभ कविता वाचन कएने छलथि.
(रिपोर्ट : रामभरोस कापड़ि 'भ्रमर')


text:
बिहार मे एक बेर फेर सं बिजली संकट गहरा गेल अछि. एक तं बिहारक बिजली कोटा कम ताही पर तय कोटा सं कम बिजली आपूर्ति. नव परेशानी कोयला आओर पानिक कमी अछि.
कहलगांव आओर पश्चिम बंगालक फरक्का केर एनटीपीसी प्लांट मे कोयला आओर पानिक कमी सं दूटा यूनिट मे बिजली उत्पादन ठप भ गेल अछि. कोयलाक कमी के कारण कहलगांव प्लांट मे दू सय दस मेगावाट
वाला चारिम यूनिट बंद भ गेल अछि. एतबे नहि एहिठाम दोसर यूनिटक काज कम लोड पर भ रहल अछि.
कोयला नहि आएल तं अगिला किछ घंटा मे एहिठामक पांच सय मेगावाट वाला तीनटा आओर दू सय दस मेगावाट वाला चारिटा यूनिट सेहो बंद भ सकैत अछि. एहि सं पूरा राज्य अन्हार भ सकैत अछि.
कहलगांव के कारण बरौनी पर लोड बेसि भ गेल अछि.
मुख्यमंत्री नीतीश कुमार जी एहि संकटक लेल सीधा- सीधा केंद्र सरकार के जिम्मेदार ठहरा रहल छथिन्ह. हुनकर कहनाय छनि जे बिहार कतेक दिन सं कोल लिंकक मांग करि रहल अछि मुदा केंद्र आनाकानी करि रहल अछि.
नीतीश जी आरोप लगौलखिन्ह जे बिहारक बिजली प्लांट के कोयला नहि देल जा रहल अछि. एहि सं बिजली संकट गहराएल जा रहल अछि.
मुख्यमंत्री जी इहो कहलखिन्ह जे ओ बरौनी प्लांट मे ढाई सय मेगावाट केर दूटा यूनिट लगाबय चाहय छथिन्ह.
मुदा जेहि तरहसं केंद्रक कांग्रेस सरकार बिहार मे दोसर पार्टीक सरकार के मदद नहि करि परेशान करि रहल अछि ओहि मे बिहार सरकार के खुद विकल्प के तलाश करबाक चाही.
केंद्र के रुख बिहारक प्रति हमेशा सं पक्षपात के रहल अछि. बिहार के विकास पर ध्यान नहि देल गेल अछि. इंफ्रास्ट्रक्चर पर ध्यान नहि देल गेल. बिहार मे बुनियादी विकास नहि होए के कारण राज्य पिछड़ल रहल.
इलाका सं लोक के पलायन होएत रहल. पढ़ल-लिखल...जानकार लोक... प्रतिभ के पलायन होएत रहल...राज्य सं इंजीनीयर..डॉक्टर...आईएएस...आईपीएस...दोसर सेवा के लोक...आईटी सं जुड़ल लोक बिहार सं दूर चलि गेलाह.एहि सं राज्य पिछड़ल के पिछड़ले रहि गेल.
बिहार सरकार के केंद्र सरकार के मुंह ताकय के जगह खुद अपन पैर पर ठाड़ होए के सीखय पड़त. दुनिया मे एहन कइटा देश अछि जतय कोयला...यूरेनियमय..पानिक कमी अछि. मुदा ओहि ठाम एक सेकेंड बिजली नहि जाएत अछि.
बिहार के सेहो तेहने विकल्प अपनाबय पड़त. कोयला..पानिक कमी अछि तं सोलर पावर जकां दोसर वैकल्पिक ऊर्जा पर ध्यान केंद्रित करय पड़त. बुनियादी सुविधा पर जोर देबय पड़त.
अहां बिजली...पानि...शिक्षा...सड़क...सुरक्षा व्यवस्था के दुरुस्त करिऔ...जे लोक अपन इलाका छोड़ि बाहर गेल छथि विकास मे योगदान देबय लेल फेर अएताह.
दोसर लोक सेहो पाई लगाबय लेल आगां अएताह बस अहां माहौल तं बनाबिऔ.


text:
सूर्य नारायण व्यास
पण्डित सूर्यनारायण व्यास हिन्दी के व्यंग्यकार, पत्रकार एवं ज्योतिर्विद छल। उनका साहित्य एवं शिक्षा के क्षेत्र मे सन १९५८ मे पद्म भूषण से सम्मानित कएल गेल छल। पं॰ व्यास १९६७ मे अंग्रेजी क अनन्त काल तक जारी रखे के विधेयक के विरोध मे अपन पद्मभूषण सेहो लौटा देने छल।
बहुआयामी व्यक्तित्व[सम्पादन करी]
ओ बहुआयामी प्रतिभाक धनी छल - ओ इतिहासकार, पुरातत्त्ववेत्ता, क्रान्तिकारी, "विक्रम" पत्रक सम्पादक, संस्मरण लेखक, निबन्धकार, व्यंग्यकार, कवि; विक्रम विश्वविद्यालय, विक्रम कीर्ति मन्दिर, सिन्धिया शोध प्रतिष्ठान आ कालिदास परिषदक संस्थापक, अखिल भारतीय कालिदास समारोहक जनक तथा ज्योतिष एवं खगोलके अपन युग के सर्वोच्च विद्वान छल।


text:
7. तीर्थयात्रा द्विरागमन
भादवक पूर्णिमा कैं चन्द्रग्रहण थिकैक । लालकाकी एहि बेरि सदलबल काशी जैबाक न्यार कैने छथि । दल मे रहथिन्ह ढुनमुन काकी, बुच्चीदाइ, आवेशरानी, भखराइनवाली तथा ज्योतिषिआइन । बल मे रहथिन्ह - भोलानाथ झा, बटुकजी तथा पं० नमोनाथ झा ।
दशमीक रात्रिशेष मे भुरुकवा उगला पर लालकाकी प्रभृति गोसाउनिक सीर मे गोर लागि, पूर्णकलश तथा दही देखि, 'जय गणेश'-जय गणेश' करैत घर सॅं बहराइत गेलीह । जहिना देहरि नँघै छथि कि ढुनमुनकाकीक नेना छीकि देलकैन्ह। लगले सभ गोटा पाछाँ फिरैत गेलीह और भोलानाथ शान्तिपाठ करय लगलाह।
पं० नमोनाथ झा पत्रा मे सिद्धियोग ताकि, एक दिन पहिनहि यात्रा कऽ एक जोड़ जनउ ज्योतिषिआइनक चार में खोंसि आएल रहथि। किन्तु एखन चलय काल कतबो टोइया मारला पर नहि भेटलैन्ह। अन्त में हारि दारि कय 'गणानां त्वा गणपतिग्वं हवामहे' करैत बिदा भेलाह।
गामक लोक केओ टोकय नहि, ताहि द्वारें सड़क छोड़ि एकपैरियाक बाट धैल गेल। झोल्हफल्ह मे नीक जकाँ नहि सुझबाक कारण ज्योतिषिआइनक पैर एक बेर थाल मे पड़ि गेलैन्ह। ओ ठेहुन धरि पाँक में धँसि गेलीह। ढुनमुनकाकी नव रेशमी साड़ी पहिरि कऽ चलल रहथि। ओ थाल-कीचक डरें खेतक आड़ि पर दऽ कऽ चलय लगलीह। किन्तु एक ठाम तेहन पिच्छर रहैक जे हुनक पैर छहिलि कऽ आगाँ चलि गेलैन्ह और ओ चितङ्गे खसि पड़लीह। आड़िक कङनी पर सॅं ओ नीचा खत्ता मे ओंघड़ा गेलीह। चोट त बेशी नहि लगलैन्ह, किन्तु साडी कादो में लेढ़ा गेलैन्ह।
एकठाम माछ बझैबाक हेतु अरसी-टभका लागल रहैक। बटुकजी कैं फुरलैन्ह जे यात्रा पहर माछ देखि लेबाक चाही। ओ ओहिठाम जा जहिना पानि मे पैसय लगलाह कि एकटा ढोंढ़ साँप कैं बहराइत देखि 'बाप-बाप' कय पडै़लाह। रास्ता में एक नढे़आ बाट काटि देलकैन्ह ताहि सॅं ओ और भयभीत भऽ उठलाह।
एवं प्रकार भिनसर होइत-होइत यात्रीक दल सकुशल सकरी स्टेशन पर पहुँचि गेल। भोलानाथ झा कहलथिन्ह -'एखन गाड़ी आबऽ मे बहुत देरी छैक। तावत सभ गोटे पोखैर सॅं भऽ अबै जाउ। एत्तहि नहा-सोना कऽ बखेड़ा छोड़ौने रहब से नीक हैत। तावत हम और पं० जी एहिठाम बैसि कय अगोरैत छी।
बटुकजी सभ स्त्रीगण कैं लऽ कऽ पोखरि दिस बिदा भेलाह। ओतय सभ गोटा कैं बेराबेरी कुडुर-आचमन करैत नहाइत-धोइत सूर्योदय भऽ गेलैन्ह। लालकाकी कऽ विचार भेलैन्ह जे नूआ सुखौनहि चली। ढुनमुन काकी अपन रेशमी साड़ी पखारय गेलीह, लेकिन कदवाह पानि मे धखोरने और भटरङ्ग भऽ गेलैन्ह। तखन खिसियाक भीड़ पर पसारि देलथिन्ह। जा नुआ सभ सुखाइ छलैन्ह, ता लालकाकी, आवेशरानी ओ भखराइनवाली आनन्दक उमङ्ग मे गीत उठा देलथिन्ह-
बाबा विश्वनाथ दर्शन पर नैना लागि रही हमरी।
एम्हर गीत प्रारम्भे भेल छल कि तावत ओम्हर स्टेशन पर घंटी टनटनाएल भोलानाथ झा हड़बड़ा कऽ बजलाह-जाह ! गाड़ी चलि अबै अछि। पं० जी, अहाँ दौडू! झटकि कऽ सभ कैं नेने अबियौक। तावत हम टिकट कटबै छी।'
पं० नमोनाथ झाक पैर में बेमाय फाटल रहैन्ह। तैं इँकड़ी बचबैत-बचबैत बड़ी कालें पोखरिक घाट पर पहुँचलाह। ओतय देखै छथि त बडे़ टहंकार सॅं गीत चलि रहल अछि। पं० जी चिचिया कऽ बजलाह 'ब ब ब बटुकजी!
किन्तु बटुकजी भरि डाँड़ पानि में 'अघमर्षण सूक्तस्याघमर्षण ऋषि' क टाङ्ग तोड़ैत छलाह।
पं० जी पुनः जोर सॅं चिचियाकऽ बजलाह-'च च च चलै चलू। घ घ घ घंटी पड़ि गेलैक।
किन्तु गीतगाइन सभ अपना-अपना सुर मे मस्त छलीह। केओ-हिनका दिस ध्यान नहि देलकैन्ह।
भखराइनवाली पं० जीक स्त्री रहथिन्ह और फुचुकरानी भाभहु। अतएव पं० जी ओहिठाम जैतथि कोना? फेर फराके सॅं बाजय लगलाह-अहाँ लोकनि एतय क क क कजरी गबै छी, ओम्हर गाड़ी छोड़ने अछि।
लालकाकी गबैत-गबैत, हाथक इशारा सॅं हुनका रोकि, गीतक अन्तिम पद पुरौलन्हि, तखन पुछथिन-आब की कहै छी से कहू।'
'पं० जी बजलाह- ग ग ग गाड़ी च च च चल...'
तावत तुमुल ध्वनि सॅं सभ कैं हड़हड़बैत सद्यः रेलगाड़ी अपना आगमनक सूचना दऽ देलकैन्ह।
आब तऽ हुलिमलि उठि गेल। लालकाकी माथ पिटैत बजलीह-' दैव रे दैव ! आब कोन उपाय हेतैक? बाट-बाट मे गाड़ी छूटि गेल। आब फुचुकरानी नीक जकाँ अपन पटोर सुखबैत रहथु ।
अपने पटोर पर सभटा दोष थोपाइत देखि ढुनमुन काकी एक आँजुर थाल लऽ कऽ ओहि मे लपेटय गेलीह । किन्तु आवेशरानी बिच्चहि मे थाम-थैया कऽ लेलथिन्ह ।
बटुकजी अङ्गपोछा गारैत बजलाह मङ्गनी मे देखैत-देखैत टैन छूट गेल । आब दिन भर हिंए बैठ कऽ तानारीरी करैत रह ।
ई लोकनि जा स्टेशन पहुँचथि-पहुँचथि ता गाड़ी फूजि गेल ।
भोलानाथ झा बटुकजी दिस तकैत बजलाह - तों एहन भारी पिंडश्लोकी छह से हमरा नहि जानल छल ! खाली सानिमाठ मे गाड़ी छूटि गेलौह । बाट मे कतहु ऎतेक टीङ्ठोप भेलय !
बटुकजी अपन सफाइ दैत बजलाह - हम त पहिले ही कहलिएन्ह जे गाड़ी के टैम लगिचाएल है; फुर्ती करै जाउ । लेकिन हिनका सभ के त भासे चढ़ाबे से न फुरसत रहन । हमर बात के सुनैअऽ ?
पं० नमोनाथ झा कहलथिन्ह - हम त जखने स स सिकन्दर खसल देखलिऎक तखने बुझलौं जे आइ स स सोरहो दण्ड एकादशी स स सकुड़ीए मे करय पड़त ।
भोलानाथ झा अफसोस करैत बजलाह - हमरो सॅं एकटा बुड़ित्व भऽ गेल जे हड़बड़ी मे दस टा टिकट कटा लेलिऎक । आब जोड़ि कऽ देखैत छी त नौए टा लोक अछि ।
लालकाकी बजलीह - हमरा लोकनिक संग-संग कर्मो ने लागल छथि । तिनको एकटा टिकट कटा गेलैन्ह । नहि त एहन कत्तहु भेलय जे पाछाँ सॅं आबयवाला लोक सब चढ़ि कऽ चलि जाय और हमरा लोकनि जे अन्हरोखे सॅं ओगरने छी से मुँह तकैत रहि जाइ !
'सभ धर्मात्मा पार उतरि गेल, पापी रहल किनारे ।'
पं० नमोनाथ झा बजलाह - फ फ फेर गीतक पद होमय लागल । कतहु द द दोसरो गाड़ी ने छूटि जाय !
भोलानाथ झा सभ कैं लऽ जा कऽ मोदियाइनक दोकान मे बैसौलन्हि । पं० जी और ज्योतिषिआइन्ह कैं त एकादशीए रहैन्ह । औरो लोक सभ अफसोसक मारे नहि खैलक । गामक तमहा चूड़ा, टटका दही और भेली गुड़ केवल बटुकजी कैं पैठ भेलैन्ह ।
दू घंटा पहिनहि सॅं सभ गोटे प्लेटफार्म पर बैसि कऽ दुबज्जी गाड़ीक प्रतिक्षा करय लगलाह । भोलानाथ झा बारम्बार बटुक जी कैं बुझाबय लगलथिन्ह - जहिना गाड़ी लगैक तहिना तों छड़पि कऽ जनानी डब्बा फोलिहऽ और हिनका लोकनि कैं ओहि मे बैसा दिअहुन । ताबत हम और पं० जी दोसरा कोठरी मे सभटा वस्तु चढौने रहब । पाछाँ तोहूँ आबि कऽ ओहि मे चढ़ि लिहऽ ।
बटुकजी कहलथिन्ह - अहाँ मडुआ भर फिकिर न करु । हम एसगरे कुल असबाबो चढ़ा लेब और हिनका सबके बैठाइयो देबैन । अहाँ दुनु गोटे जौन जगह खुशफैल बुझाय तौन जगह बैठ जायब ।
निर्दिष्ट समय सॅं पौन घंटा लेट कऽ कऽ गाड़ी अबैत दृष्टिगोचर भेल । यात्री दल सुगबुगाय लगलाह । किन्तु अभाग्यबश ई लोकनि जाहि सामने बैसल रहथि ताहि सॅं चारि लग्गा आगाँ बढ़ि कय गाड़ी लागल । आब त हड़बिड़रौ उठि गेल । पहिलुक सभटा प्रोग्राम गड़बड़ा गेलैन्ह ।
बटुकजी भरकछ भीड़ि कय पेटी उठौलन्हि और दुलकी लगबैत बजलाह - सभ कोने एक-एक ठो चीज लेके हमरा पीछे दौड़ल आउ ।
आब जकरा आगाँ जे पड़लैक से उठा कऽ दौड़ऽ लागल ।
बटुकजी ओ भोलानाथ सभ सॅं आगाँ बढ़ि गेलाह । लालकाकी और बुच्चीदाइ हुनका पैरे लागल गेलथिन्ह ।
ढुनमुन काकी दहीक कोहा लऽ कऽ दौड़य लगलीह । किन्तु गोझनौट मे दूहू पैर फँसि गेने कोहा नेने देने मुँहे भरें खसि पड़लीह । अडाँचीक बुकनी छीटल छल्हिगर दही प्लेटफार्म पर किचकाहैन भऽ गेलैन्ह । हुनका उठाबक हेतु आवेशरानी ठाढ़ि भऽ गेलीह ।
ज्योतिषिआइन तथा भखराइनवाली आगाँ रहि गेलीह कि पाछाँ से पता नहि । पं० नमोनाथ झा फिफहिया भऽ हुनका खोजय लगलथिन्ह ।
ताबत एंजिन सीटी दऽ देलकैक । आब के कत्तह चढ़ल तकर कोनो ठेकान नहि रहल । गाड़ी चलय लागि गेल ।
वटुकजी अपना डब्बा मे तजबीज करैत बजलाह - ले बलैया ! देखू धन्धा ! चार गो मेहरारू एह मे चढ़बे नहि कैलन ! पंडितोजी बुझाइअऽ छूट गेलन ।
ई सुनितहि छिछरी-पटिया उठि गेल । दैबा रे दैबा ! केहन कुयात्रा मे चलल छलहुँ से नहि जानि ! आब कोन उपाय हैतैक ? ई कहि लालकाकी घेओना पसारबाक सुर-सार करय लगलीह ।
भोलानाथ धड़फड़ा कऽ जंजीर खिचबाक हेतु सुरफुरैलाह । किन्तु बटुकजी कहलथिन्ह - अहाँ सभ नाहक घबराएल हती । हम सौंसे मूड़ी बाहर कऽ कऽ देखलीहऽ । लाटफारम पर कोनो न छुटल है । ऊ सभ पं० जीक के जोरे दोसरा कोठरी मे चहर गेल होएतन ।
ई सूनि सभ गोटा कैं किछु धैर्य भेलैन्ह । लालकाकी मनहिमन कुलदेवता कैं गोहरबैत कबुला करय लगलीह जे एहि संकट सॅं उबरला पर कुमारि कैं मधुराएल भोजन करायब ।
भोलानाथ झा बजलाह - चलैत काल एकटा टिटही बाजि देने रहय । हम त तखने कहलहुँ 'बिनु कारण टिटही नहि बाजय' । आब देखा चाही की-की होइ अछि !
लालकाकी सभ सॅं बेशी अपना देयादिनीक हेतु अपस्यांँत होइत अहुरिया काटय लगलीह । बजलीह - सभ गोटाक आँखि पर पाथर पड़ि गेल । गै बुचिया ! तोंहू त देखितहुन ?
बुच्ची दाइ कहलथिन्ह - हमरा त हुनके नेना कैं कोरवाही करैत-करैत विपत्ति ! ताहि पर तोहर वाला साजो और गंगाजली हमरे हाथ मे । लद्दफद्द होइत कोनो तरहें तोरा सभक पाछू धैने ऎलियौ । बटुक भैया क पैर मे जुमनाइ मिश्किल ! पाछाँ फिरि कऽ देखक की होश रहय ?
यावत धरि गाड़ी चलैत रहल तावत धरि लालकाकीक प्राण अवग्रह मे पड़ल रहलैन्ह । 'दरिभङ्गा' पहुँचैत देरी बटुकजी और भोलानाथ कूदि कऽ बहरैलाह ।
बगलवाला कोठरी मे फुचुकरानी और आवेशरानी पुक्की फाड़ि कऽ कनैत छलीह । अपना पुरुष पात कैं देखि कत्तहु सॅं प्राण ऎलैन्ह । दूनू लालकाकीक लग आबि नोर पोटा चुआबऽ लगलीह । लालकाकी भरि पाँज धऽ कऽ कहलथिन्ह - हे दाइ सभ हे दाइ सभ ! तोरा बिनु आँखि हेराएल छल हे दाइ सभ ! ओइल-पाइल मे मन छल जे की करु । भरि बाट लाबा-फरभी होइत ऎलहुँ अछि । ई कहि लालकाकी आँचर सॅं आँखि पोछय लगलीह ।
भोलानाथ झा बजलाह - आब एहि कन्ना-रोहटि सॅं कोन फल ? और-और लोकक पता लगाबक चाही ।
ताबत पं० नमोनाथ झाक स्वर कर्णगोचर भेल - औ कत्तहु भ भ भोलानाथ बाबू ......
भोलानाथ बजलाह - हॅं, हॅं। यैह, यैह ।
पं० जी भखराइनवाली तथा ज्योतिषिआइन कै नेने पहुँचि गेलाह । हतासें सभक प्राण सुखाएल छलैन्ह ।
अपना संग-समाज कैं पुनः जुटल देखि लालकाकी बजलीह - धन्य भगवान ! बड़ रक्षा रखलन्हि । नहि त आइ कोन दशा मे रहितहुँ ?
जखन सभ बैसैत गेलीह तखन मोटरी-चोटरीक हिसाब होबय लागल ।
ढुनमुनकाकी डेराइत-डेराइत कहलथिन्ह- दहीक बासन त हमरा बुतें फूटि गेलैन्ह ।
बटुकजी कैं सकरी मे दुइए छौ दही भेटल छलैन्ह, ताहि सॅं कनेक छुछुआयले जकाँ उठल रहथि । बजलाह - ओह ! जनती त हुँअई खूब ठेल कऽ खा लीती । छुच्छे चिउड़ा से गड़ा लगैत रहे से लेबे न कैली, और मङ्गनी मे सब दही टीसने पर जियान हो गेल ।
ओ दही लालकाकी बडे़ यत्न सॅं पौरने रहथि । कनेक अभिरोष करैत बजलीह - हम अपने हाथ मे नहि लेलहुँ तकर फल थिक ।
ढुनमुनकाकी ठोर बिजुका कऽ बाजऽ लगलीह - हे दिनकर ! जौं हम जानि बुझि कऽ फोड़ने होइऎन्ह त हमरा काया मे घून लागय, हमर समाङ नहि काज आबय ....।
आबेशरानी हुनका मुँह पर हाथ धरैत कहलथिन्ह - हाँ ! हाँ ! शपथ केओ खाय ? दही कोन वस्तु छैक ? लोक रहल चाहय ।
लालकाकी ठकुआ कऽ बजलीह - सैह कहथु बहिना ! हम की कहने छलिऎन्ह जे एतेक लगलैन्ह ? हम त यैह ने बजलहुँ जे अपने हाथ कें किएक ने लेलहुँ । ई कि कोनो गारि भेलैक ?
एकाएक भोलानाथ कैं अपन छाता मन पड़लैन्ह । बजलाह - जाह ! हमर छत्ता की भेल ? हौ बटुक जी ! हम तोरे हाथ मे देने रहियौह ।
बटुकजी कहलथिन्ह हम त पेटी उठाबे के बखत छत्ता हुँअइ रख देने रही । आब हुँआ से कोन सार उठैलक से न मालूम ।
पं० नमोनाथ झा बाजय लगलाह हाँ हाँ हाँ हाँ हाँ ग ग ग ग गारि नहि दहौक । ह ह हमहीं उठा कऽ रखने छी ।
एवं प्रकारें खोज-पुछारी होइत-होइत अन्ततोगत्वा पता लगलैन्ह जे और सभ वस्तु त सकरी मे चढ़ि गेल, लेकिन एकटा मोटरी ओत्तहि छूटि गेल जाहि मे सभ गोटा कऽ भिजल नूआ लपेटि-सपेटि कऽ बान्हल रहैन्ह; फुचुकरानीक पटोरो ओही मे रहैन्ह । ओ ठोर पटपटबैत बजलीह - ततेक ने पटोर-पटोर भेल जे पटोर जाइते रहल ! नीक भेलैक ।
भखराइनवाली रसगुल्ला कोरक तिनपढ़िया साड़ी कैं लाल रंग मे कुंडाबोर कऽ रङ्गने रहथि । से दु दुइयो दिन नहि पहिरि सकलीह । शाप दैत बजलीह - ओ मोटरी जे नेने होय तकरा भगवान भोग नहि दिहऽथिन्ह ।
ज्योतिषिआइन फेरल साड़ी फाटल-पुरान जकाँ रहैन्ह । कहलथिन्ह - जाय दियऽ । तीर्थ-यात्रा मे जे वस्तु हेरा जाय, तकर बेशी सोच नहि करक चाही ।
पं० नमोनाथ झा बजलाह - 'प प प प्रथमग्रासे मक्षिका पातः' भऽ गेल । आबो च च च चेति कऽ चलक चाही ।
समस्तीपुर पहुँचला पर सभ गोटे उतरैत गेलाह । मालूम भेलैन्ह जे दस बजे राति कऽ गाड़ी भेटत । बटुकजी कहलथिन्ह अभी त पाँचे बाजल हे इतना देर लाटफारम पर बैठ कऽ की करब ? मुसाफिर खाना मे चलै चलू ।
किन्तु भोलानाथ झा कहलथिन्ह-'एतेक वस्तु-जात लऽ कऽ मुसाफिरखाना जाएब और फेरि ढो कऽ आनब ताहि मे त बड़ भीड़ पडै़ जाएत। जतय गाड़ी लगतैक तत्तहि चलि कऽ सभ गोटे बैसइ जाह। ओहि बेरक हड़बड़-दड़बड़ नहि ठीक।
पुल पार कय निर्दिष्ट स्थान पर बटुकजी बड़का सतरंजी खोलि बिछौलन्हि। लालकाकी प्रभृति बैसैत गेलीह। तीनू पुरुष किछु फराक हटि कम्बल पर बैसलाह।
भोलानाथ बटुकजी कैं कहलथिन्ह-"हौ! आइ तोरा छोड़ि कऽ सभ निराहारे छथुन्ह। आबहु त उपवास-भंग करबहुन।
ज्योतिषिआइन बजलीह-हम आइ एकादशी कै कऽलक पानि की पिउब? अहाँ लोकनि खाइ- पिबै जाउ।
पं० नमोनाथ झा बजलाह-'हॅं, से त हमरो एहिठाम फ.....फ.... फलाहार करबाक प्रपन्नता नहि होइत अछि, तथापि क....क....कनेक किछु लऽ कऽ 'उपवास-खण्डन' कऽ लेब।'
लालकाकी चङ्गेरी खोलि कऽ साँच, पिडुकिया, टिकरी और भुसबा बाहर करय लगलीह। बटुकजी एक तमघैल पानि कल सॅं लय ऎलाह। स्त्रीगण कैं त सहल पेट मे अधिक नहि खा भेलैन्हि। किन्तु बटुकजी बड़ी काल सॅं सोन्हाएल छलाह। चङ्गेरा मे जतेक साँच और भुसबा बाँकी बचलैक से चूरमूर समेत अपना आगाँ मे उझीलि, डाला झाड़ि कय ब्रह्मक पूजा करय लगलाह।
भोजन सॅं करीब डेढ़ घंटा बद बटुकजीक पेट मे दर्द उठलैन्ह। टटाएल ठकुआ और सुखाएल आमक फाँड़ा अँतड़ी कैं ऎंड़य लगलैन्ह। ओ कच्छ-मच्छ करय लगलाह।
भोलानाथ कहलथिन्ह-'जा, एक बेर नदी दिस सॅं भऽ आबह। पेट खुलासा भेने मन हल्लुक हैतौह।
बटुकजी एक लोटा पानि लऽ अन्हार माथे बिदा भेलाह।
थोडे़क काल मे बटुकजी आबि कोइलाक छाउर सॅं हाथ मटियाबैत बजलाह-हमरा त कुत्था शुरू हो गेल है। निछक्के पानी झरल है। हे लिउ, फेर खोंच मारे लागल। '
ई कहैत बटुकजी पुनः कान पर जनौ चढ़बैत जेम्हरे सॅं आएल रहथि ताही दिस फेरि झटकैत बिदा भेलाह।
दुइये मिनट बाद एक रेलवे कर्मचारी शब्द सुनाइ पड़ल-कौन है? तदनन्तर किछु हल्ला गुल्ला ओ धड़पकड़ जकाँ बूझि पड़ल। बटुकजी खाली हाथ डोलबैत पहुँचलाह। अपन बुधियारी देखबैत बजलाह - लोटा त सार छीन लेलक, लेकिन हम अपने केनतो कऽ निकस ऎली।'
भोलानाथ खिन्न भऽ बजलाह-'विघ्न पर विघ्न उपस्थित भेल जा रहल अछि। भगवतीक की इच्छा छैन्ह से नहि जानि!
पं० नमोनाथ झा हुनक समर्थन करैत श्लोक पढ़य लगलाह-
'एकस्य दुःखस्य न या या या ......' हुनक कष्ट देखि भोलानाथ झा पूर्त्ति कऽ देलथिन्ह- '........यावदन्तम्, गच्छाम्यहं पारनिर्वाणवस्य! तावद्द्वितीयं समुपस्थितं मे, छिद्रेष्वनेर्था बहुली भवन्ति।।
तावत टप-टप बुंद पड़य लागल। गाड़ी ऎबाक घंटी पड़ि गेल रहैक तैं ओहिठाम सॅं हटबोक उपाय नहि! अगत्या स्त्रीगण भीजय लगलीह। तीन पुरुष मे एकेटा छाता रहैन्ह; अतएव ओ लोकनि और बेशी भिजैत गेलाह। दस मिनटक भीतर सभक कपड़ा भीजि कऽ शरीर मे सटि गेलैन्ह। ज्योतिषिआइनक सौंसे देह जाड़ सॅं भुलकय लगलैन्ह।
तावत कटिहारक एक्सप्रेस ट्रेन प्लैटफार्म कैं दलमलित करैत धड़धड़ाइत आबि पहुँचल। ग्रहणक कारण ओहि मे ठसाठस भीड़। भीतर तिल रखबाक जगह नहि, और बाहर दुहू कात लोक बादूर जकाँ लटकल!
गाड़ीक त ई हाल और प्रत्येक डब्बाक सामने हाँजक हाँज मुसाफिर चढ़क लेल सतुआ-सम्मर बन्हने, फाँड़ कसने तैयार! ई रेड़ बहेड़ देखि भोलानाथक होश गुम भऽ गेलैन्ह। हताश भऽ बजलाह-बटुकजी आब की होबक चाही?
बटुकजी कहलथिन्ह-'हमरा पेट मे त विपता सन्हियाएल छथ। एखनीओ हूर मारैअऽ। न त कोनो अक्किल हम जरूर लगैती।
पं० नमोनाथ कहलथिन्ह-नइँ होए त ई ट्रेन छोड़ि कऽ दोसरा ट ट ट ट्रेन सॅं चलै चली।
भोलानाथ म्लान भऽ बजलाह-'दोसरा ट्रेन मे त अहु सॅं बेशी रेाड़ पडै़त रहत जौ एहि गाड़ी सॅं नहि जा सकलहुँ त बूझू जे काशी नहिए पहुँचि सकब।'
ई सुनितहिं स्त्री-वर्ग में घोर निराशा व्याप्त भऽ गेल। ज्योतिषिआइन जोर सॅं निसास छोडै़त टेर लगौलन्हि-हे बाबा, कोनो तरहें डोरी खीचह; पार घाट लगाबह।
लालकाकी बजलीह-'अही द्वारे हम भुकै छलहुँ जे दू दिन और पहिनहि विदा होइ जाउ। आव केहन बूझि पडै़ छैन्ह?
पुरुष-वर्ग कोनो तरहें नेहोरा कय एक चकैठ सन कुली कैं राजी कैलन्हि । ओ एक आना फी आदमी पर सभ गोटा कैं गछि लेलकैन्ह । भोलानाथ एकटा दुअन्नी अगाउ दैत कहलथिन्ह - ले, एखन तोरे कान्ति चमकैत छौ । आब लऽ चल, जहाँ अऽ चलबैं ।
कुली दुअन्नी कैं तजबीज कय गेंठी मे खोंसैत बाजल - रौआ सभ नाहक घबराइत बानी । एकठो माल के डब्बा एह मे जोड़ाइ । ओही मे सभ जना के चढ़ा देहब नू ?
मालक डब्बा जोड़ाइत देरी दू-अढ़ाइ सै यात्रीक झुण्ड एक्के बेरि रेड़ि कऽ देलक । एक्के टा मुँह, ताहि मे सभ समाएल चाहय ! केओ मुड़िया मारैत सन्हियाएल, केओ घुसकुनिया काटैत पैसल । केओ ककरो देह पिचैत चढ़ल; केओ ककरो मोटा पर लात दैत छड़पल । तेहन अन्धाधुन्ध भेड़िया- धसान मचल जे ककरो धड़-मूड़ीक ठेकान नहि रहल ! धक्का-मुक्की मे ककरो हाथ थुड़ाएल । ककरो आँखि मे एक केहुनाठी लागल; ककरो नाक पर एक हुथुक्का लागल । तथापि खसैत-पडै़त सभ उपरा- उपरी करैत कोनहुना मालक पेट मे सन्हियाय लागल ।
धक्का मे पं० नमोनाथ झाक पाग कतय जा कऽ खसलैन्ह तकर पता नहि । भोलानाथक छाता तिरा गेलैन्ह; केवल डंटी टा हाथ मे रहि गेलैन्ह । बटुकजी एगोटा क माथ पर दऽ छड़पऽ लगलथिन्ह । किन्तु ताबत ओ उचङ्गि गेल, जाहि सॅं बटुक जी भट्ट दऽ औन्हे मुँहें खसि पड़लाह । ओहि वेग मे पड़ि दोसरो गोटे पेटी नेने देने हुनकहि पीठ पर खसल । बटुक जी तर सॅं किकिया उठलाह ।
देखैत-देखैत पाँच मिनट मे सम्पूर्ण डब्बा खचाखच भरि गेल। लालकाकी क कुली पहिने पहिने मोटरी-चोटरी सब भीतर कऽ फेकि देलकैन्ह । तदनन्तर जनी-जात कैं धऽ धऽ कऽ भेड़-बकरी जकाँ रुण्ड-मुण्डक झुण्ड मे कोंचय लगलैन्ह । अन्हार कुप्प मे जनसंकूलक बीच के कतऽ ठुसायल तकर ठेकान नहि ।
लालकाकी बुच्चीदाइ कैं छापि कऽ बैसलीह । ढुनमुन काकी नेना कैं गहियौने पिचैबाक डरें एक कोन मे ठाढ़ि रहलीह । किन्तु बेचारीक आँखि मे कोयलाक बुकनी पड़ि गेलैन्ह जाहि सॅं आँखि मिडै़त-मिडै़त प्रलय भऽ गेलैन्ह । ज्योतिषिआइन कैं घुरमी लागऽ लगलैन्ह । ओ दम्म साधि कैं मोटाक ढेरी पर सुटुकि, कऽ अपनो मोटरी भऽ गेलीह । भखराइनवालीक नुआ मे अलकतरा लागि पोता गेलैन्ह । आवेशरानी कैं पियासे कण्ठ सुखाय लगलैन्ह ।
एवं प्रकारें 'त्राहि कृष्ण ! त्राहि कृष्ण !' करैत ई लोकनि भोर होइत-होइत छपड़ा पहुँचैत गेलीह । आब उतरबाक रेड़ि मचल ! ठेलम ठेला मे स्त्री वच्चाक प्राणरक्षा हेतु भोलानाथ दुर्गाक कीलमंत्र पाठ करय लगलाह ।
थोडॆ़क काल मे डब्बा खाली भेला पर बटुकजी अपन बहादुरी देखबैत बजलाह - आब सभ केओ उतरबो करब की एही मे बैठल रहब ? हियाँ गाड़ी बदली होयत ।
आब गेठरी-मोटरीक जोह होबय लागल । भीजल मोटा सभ असंख्य लतखुर्दनक प्रसादात् मोक्षावस्था प्राप्त कऽ गेल छल। लालकाकीक साजो थकुचा कऽ सरि बराबर भऽ गेल छलैन्ह। ढुनमुनकाकीक पेटी पचकि कऽ निमकीक आकार ग्रहण कैने छलैन्ह। वस्तुजातक ई वत्राचार देखि लालकाकी हकन्न कानय लगलीह।
ता ज्योतिषिआइन कैं चाउन्हि आबि गेलैन्ह। हुनका सभ केओ हाथे-पाथे उठा कऽ बाहर लऽ एलैन्ह। आवेशरानी आँचर सॅं बसात करय लगलथिन्ह। पं० नमोनाथ झा एक चूरू पानि लऽ कऽ मुँह मे देबय लगलथिन्ह। किन्तु बूढ़ी हाथक इशारा सॅं मना कऽ देलथिन्ह। कुहरैत-कुहरैत कहलथिन्ह-'पहिने कुम्हड़क खण्ड सॅं हमरा पारण कराबह, तखन कोनो वस्तु मुँह मे देबौह।'
भोलानाथ बटुकजी कै पोल्हबैत बजलाह-हौ बटुकजी! एहि ठाम तोंही सभ सॅं बेशी चड़-फड़ छह। कत्तहु सॅं कुम्हड़ ऊपर करह।'
बटुकजी अपना चातुर्यक दाबी करैत बजलाह-ई कोन भारी बात है? सजकोंहड़ा त आइ हमरो फैदा करत।
ई कहि बटुकजी बिदा भेलाह। तावत सभ केओ कल पर मुँह हाथ धोइत गेल। दातमनिक अभाव मे छाउर सॅं दाँत रगड़ि टुटलाही साजीक कमची लऽ कऽ जिभिया भेल। स्त्रीगण अपन-अपन समसल नूआ फेरय लगलीह।
बटुकजी हलुआइक दोकान सॅं एक दोना कुम्हड़क मोरब्बा नेने पहुँचलाह। से देखि बूढ़ी फुड़फुड़ा कऽ उठलीह। और-और लोक केरा तथा रामदानाक लड्डु खा कऽ पानि पिबैत गेल।
तावत गर्द उठल जे काशीक गाड़ी आबि रहल अछि। ई सुनितहिं यात्री-दल मे नव जोश भरि गेलैक । हाथें-पाथें गठरी-मोटरी नेने सभ लपकि कऽ बिदा भेल ।
भाग्यवश जनानी गाड़ी मे किछु खाली रहैक । लालकाकी अपन संपूर्ण दलक सहित ओहि मे प्रवेश कैलन्हि । कोनो-कोनो तरहें समावेश भेलैन्ह । किन्तु हाथाबाँहि मे एकटा माउगिक हुक्का मे धक्का लागि लगलैक । तकर पानिक छिटका ज्योतिषिआइनक मुँह पर पड़ि गेलैन्ह । हुक्काक अशुद्ध पानि पड़ने ज्योतिषिआइन माहुरक घोंट पीबि कऽ रहि गेलीह । किछु बजने मुँहक भीतर पानि पहुचि जैतैन्ह, ताहि डरें ओ मुँह घोकचौंने और ठोर मुनने रहलीह ।
ढुनमुन काकीक नेना ठाढे़-ठाढ़ एगोटाक सातुक मोटा पर लघी कऽ देलकैन्ह । ओ माउगि जबर्दस्त रहय । ढुनमुनकाकीक पहुँचा पकड़ि सातुक दाम वसूल करय लगलैन्ह । आवेशरानी हुनकर हाथ छोड़ाबक हेतु उठलीह । ताबत गाड़ी में एंजिनक धक्का लगलैक । ओ तलमलाइत-तलमलाइत बेसम्हारि भऽ एक लहठीक चङ्गेरा पर जा खसलीह । कइएक जोड़ लाल-पीयर लहठी भुरकुस भऽ गेलैक । आब लहेरिन हुनकर कोंचा धैलक । एहि तरहें जनानी गाड़ी मे महाभारत मचि गेल ।
ओम्हर मर्दाना गाड़ी मे कत्तहु जगह नहि । भोलानाथ प्रभृति सूपक भाँटा जकाँ एम्हर सॅं ओम्हर ढेङ्गराय लगलाह । ताबत एंजिन सीटी दऽ देलकैक । बटुकजी छड़पि कऽ हैंडिल पकड़लन्हि और पावदान पर चढ़ि गेलाह । भोलोनाथ तहिना कैलन्हि ।
पं० नमोनाथ झा तहिना फानऽ लगलाह, किन्तु हैंडिल नहि धराइ देलकैन्ह । दोबारा चेष्टा करय चाहलैन्ह, ताबत गार्ड पकड़ि कऽ हटा देलकैन्ह । पं० जी चिचिया कैं भोलानाथ कै कहय लगलथिन्ह - अहाँ अपने त ल ल ल ल लटकल चल जाइ छी, और हम एत्तहि छूटि गेलहुँ । आब हम क क की करु ?
ता गाड़ी धड़धड़ाइत बहुत आगाँ बढ़ि गेल जाहि सॅं पं० जीक अरण्य-रोदन भोलानाथक कान मे नहि पड़लैन्ह।
क्रमशः बलिया, गाजीपुर होइत गाड़ी दू बजेक करीब सारनाथ पहुँचि गेल। आब अगिला स्टेशन काशीए भेटत, ई बुझितहि यात्री-दल बाबा विश्वनाथक जयघोष करय लागल। लालकाकीक दल आनन्दक उमङ्ग मे टहंकार सॅं गीत उठा देलक-
बाबा विश्वनाथक मन्दिर मे सोनमा चमचम चमकै ना।
----===----


text:
राज ठाकरे बनि गेलाह हीरो
एहि सं पहिने भारी सुरक्षा बल के मौजूदगी में राज ठाकरे के गिरफ्तार कए विक्रोली अदालत लs जाएल गेल. जतय हुनका जमानत मिलि गेलन्हि. असल में हिनका खिलाफ जे अदालत में सबूत पेश करल गेल ओ पुख्ता साबित नहिं भेल. हिनका ऊपर भड़काउ भाषण देबय... लोक के बांटय के आरोप लगल मुदा जे हिनकर बयान पेश कएल गेल ओ पूरा नहिं छल... आधा अधूरा छल. आखिर ओतय दिन सs सरकार इहे तs करि रहल छल. एहि तरहे मामला पेश कएल जाय जे टिकिए नहिं पायल.
4 comments:
Raj is into opportunistic politics, plz see my blog i have written rgdng the sameReplyDelete
http://sunnyrajuspeaks.blogspot.com
आब बाल ठाकरे देलखिन आइग कए हवाReplyDelete
मराठी बनाम उत्तर भारतीय के सवाल पर पिछला किछ दिन पहिने महाराष्ट्र म भड्कल आइग शांत होइए बला छले की ओकरा एक बेर फेर हवा दै के कोशिश शिव सेना प्रमुख बाल ठाकरे केलखिन य ! ओ मराठी अस्मिता के नाम पर हिंदी के खिलाप रुख दर्शाबैत बिहार के नेता आर रेल मंत्री लालू प्रसाद क सीधे निशाना बनेलखिन य ! बाल ठाकरे अपन पार्टी के प्रमुख्य पत्र 'सामना' के सम्पादकीय के जरिया लालू प्रसाद क तमिलनाडु के मरीन बिच पर छठ पूजा करै के बात क चूनोती देलखिन य ! अपने क मालूम हुए की लालू प्रसाद यादव महाराष्ट्र नवनिर्माण सेना के अध्यक्ष राज ठाकरे द्वारा उत्तर भारतीय के खिलाप चलेल गेल आंदोलन के जबाब म कहलाखिन रहा कि अगला बेर ओ मुम्बई म छठ पूजा मनेता ! जबाब म शिव सेना सुप्रीमो बाल ठाकरे संपादकीय म लिखलाखिंन कि "तमिलनाडु म मुख्यमंत्री करूणानिधि सब स्कूल म तमिल क अनिवार्य के देलखिन य ! बिहार क नर्क बनाबे बला लालू म हिम्मत छैन त ओ केन्द्र म अपन सहयोगी के सरकार के विरोध करै के लेल तमिलनाडु जैथ आर ओई ठाम बिहारी के मजमा लगाबैथ" ! बाल ठाकरे उत्तर भारत के ओई स्थानीय कांग्रेश नेता सब क आड़े हाथ लेलखिन जे सब कथित रूप स मुम्बई के नगर निगम (बी एम सी) म हिंदी क आधिकारिक भाषा बनाबे के मांग करैत छथिन ! हुनका सब पर निशाना साधेत ठाकरे लिखला हा, "पहिने हिनका सब क चेन्नई, बेंगलूर, हैदराबाद, कोलकाता, आर गुवाहाटी म एहेंन करे के कोशिश करबाक चाही ! अई ठाम महाराष्ट्र के धरती पुत्र मराठी या मुम्बई के शान म कुनू गुस्ताखी बर्दाश्त नै कर्थिन !" बाल ठाकरे बी एम सी मए हिंदी क आधिकारिक भाषा के दर्जा दै जाई के मांग करै बला नेता के खिलाप कानूनी करवाई करै के आर हुनका जेल मए बंद करै के मांग केलखिन य ! ओ महाराष्ट्र के मुख्यमंत्री विलासराव देशमुखो क नै बख्शलखींन हुनकर बयांन "मुम्बई के दरवाजा सब लए खुलल छई के विरोध मए ठाकरे बाजला 'भूमि पुत्र के कीमत पर मुम्बई के शोषण होइत अछि ! मुम्बई म भूमि पुत्र कए वाजिब हक नै मिल रहले य !सच्चाई त इ छैन की बेचारा तिलमिलेल छैथ, कारन पहिने हुनकर अपन माटी आर आब अपन परिवार पर शासन नै रहलेंन ! परिवार क बिखरैत देख कए तिलमिलेबे करता आर हुनका सए हेबे की कर्तैन !!
आब बाल ठाकरे देलखिन आइग कए हवाReplyDelete
मराठी बनाम उत्तर भारतीय के सवाल पर पिछला किछ दिन पहिने महाराष्ट्र म भड्कल आइग शांत होइए बला छले की ओकरा एक बेर फेर हवा दै के कोशिश शिव सेना प्रमुख बाल ठाकरे केलखिन य ! ओ मराठी अस्मिता के नाम पर हिंदी के खिलाप रुख दर्शाबैत बिहार के नेता आर रेल मंत्री लालू प्रसाद क सीधे निशाना बनेलखिन य ! बाल ठाकरे अपन पार्टी के प्रमुख्य पत्र 'सामना' के सम्पादकीय के जरिया लालू प्रसाद क तमिलनाडु के मरीन बिच पर छठ पूजा करै के बात क चूनोती देलखिन य ! अपने क मालूम हुए की लालू प्रसाद यादव महाराष्ट्र नवनिर्माण सेना के अध्यक्ष राज ठाकरे द्वारा उत्तर भारतीय के खिलाप चलेल गेल आंदोलन के जबाब म कहलाखिन रहा कि अगला बेर ओ मुम्बई म छठ पूजा मनेता ! जबाब म शिव सेना सुप्रीमो बाल ठाकरे संपादकीय म लिखलाखिंन कि "तमिलनाडु म मुख्यमंत्री करूणानिधि सब स्कूल म तमिल क अनिवार्य के देलखिन य ! बिहार क नर्क बनाबे बला लालू म हिम्मत छैन त ओ केन्द्र म अपन सहयोगी के सरकार के विरोध करै के लेल तमिलनाडु जैथ आर ओई ठाम बिहारी के मजमा लगाबैथ" ! बाल ठाकरे उत्तर भारत के ओई स्थानीय कांग्रेश नेता सब क आड़े हाथ लेलखिन जे सब कथित रूप स मुम्बई के नगर निगम (बी एम सी) म हिंदी क आधिकारिक भाषा बनाबे के मांग करैत छथिन ! हुनका सब पर निशाना साधेत ठाकरे लिखला हा, "पहिने हिनका सब क चेन्नई, बेंगलूर, हैदराबाद, कोलकाता, आर गुवाहाटी म एहेंन करे के कोशिश करबाक चाही ! अई ठाम महाराष्ट्र के धरती पुत्र मराठी या मुम्बई के शान म कुनू गुस्ताखी बर्दाश्त नै कर्थिन !" बाल ठाकरे बी एम सी मए हिंदी क आधिकारिक भाषा के दर्जा दै जाई के मांग करै बला नेता के खिलाप कानूनी करवाई करै के आर हुनका जेल मए बंद करै के मांग केलखिन य ! ओ महाराष्ट्र के मुख्यमंत्री विलासराव देशमुखो क नै बख्शलखींन हुनकर बयांन "मुम्बई के दरवाजा सब लए खुलल छई के विरोध मए ठाकरे बाजला 'भूमि पुत्र के कीमत पर मुम्बई के शोषण होइत अछि ! मुम्बई म भूमि पुत्र कए वाजिब हक नै मिल रहले य !सच्चाई त इ छैन की बेचारा तिलमिलेल छैथ, कारन पहिने हुनकर अपन माटी आर आब अपन परिवार पर शासन नै रहलेंन ! परिवार क बिखरैत देख कए तिलमिलेबे करता आर हुनका सए हेबे की कर्तैन !!
- AnonymousFebruary 24, 2008 at 10:01 AM
hero nai va gela zero aa villen va gela raj thakery. ekta sanjay nirupam jakhan party chori delkani ta shiva sena ke kee hal va gelai se bala sahib aa raj dunu ke pata chani. marathi rajniti ehina chalai chai ehi me kono nab baat nai. ona agila election me raj ke pata chali jetaniReplyDelete


text:
टैक्सी ड्राइवर के जवाहर लाल नेहरु विश्वविद्यालय जाय लेल कहि हम अपन ख्याली दुनियाँ में वापस लौटलहुँ। JNU, 3 साल धरि हमर कर्मस्थल छल। आइ सऽ 17 साल पहिने हमर भाग एहि ठाम करौट मारने छल। उजरका पैजामा आ बुलुका टी-शर्ट पहिरने , माथ पर एकटा पेटी लऽ कऽ हम दिल्ली आयल रही। 1990 में भारतक चेहरा अभूतपूर्व ढ़ंग सऽ बदलि रहल छल। राजीव गाँधी लाइसेंस राजक खात्मा के बीजारोपण कऽ चुकल छलाह। बी०बी०सी० पर गाम में हुनका बारे में बहुत सुनने छलहुँ। डिबियाक इजोत में राजीव के विकास के बात सुनि करेज चारि आँगुर चाकर भऽ जाइत छल। मुदा ओ 1984 सँ 1989 तक जेहो केलथि तेकर एको आना गाम तक नहि पहुँचलहि। ने रोड बनल, ने बिजली आयल आ नै नहर के नामों-निशान। दिल्ली मुदा चकाचक छलई। ताहि दिन हमरो मोन में छल जे पढ़ि लिख कऽ IAS बनि हम गामक रूप बदलि देबय। हाई स्कूले सऽ पढ़य में हम तेज छलहुँ। पाठक जी हाई स्कूलक हेडमास्टर छलाह। हमरा बहुत मानय छलैथ। हुनके कहला पर बी०बी०सी० हिन्दी सेवा सुननाय शुरु केलहुँ। आमक दूटा गाछ बेचि बाबू फिलिप्स के एक गोट रेडियो किन देने रहथि। बी०बी०सी० सुनय में बहुत मोन लगैत छल। प्रस्तुतकर्ताक बोली आ समाचारक शैली बेजोड़ छल। कखनो कखनो बी०बी०सी० के रौतका समाचार खतम भेला के बाद उत्सुकतावश औरो स्टेशन सभ धरबई छलहुँ। एनाही रेडियो डोयचावेला (जर्मनी), वायस आफ अमेरिका, रेडियो जापान इत्यादि सऽ परिचय भेल। हर दिन बहुत नबका बात सुनई छलहुँ आ बुझबाक कोशिश करैत छलहुँ। देश-विदेशक बात, ज्ञान -विज्ञानक बात, राजनीति आ खेलक बात, सभ किछु हमरा रुचिगर लागैत छल। रेडियो डोयचावेला आ वायस आफ जर्मनीक प्रभाव हमरा उपर किछु बेसी छल। जर्मनी भाषा, आ समाजक परिचय रेडियो द्वारा भऽ चुकल छल। JNU आबि हम जर्मन भाषा में B.A. केलहुँ। आह देखु, बाते बात में JNU आबि गेल। कालचक्रक टोना सऽ इहो नहि बचल। विद्यार्थी विद्यार्थिनी सभक वेश-भाषा से लऽ कऽ होस्टलक रुम तक, हर जगह वैश्वीकरणक छाप साफ अछि। एतय से स्टॆशन जेबाक अछि। 4 घंटा में पटना शताब्दी पकड़बाक अछि।
B.A. केलाक बाद हम कनी दिन एकटा निर्यात कम्पनी में काज केलहुँ। IAS बनबाक सपना सभ पहिनहि चूर भऽ गेल छल। कम सीट आ ताहि उपर सँ आरक्षण हमरा असमर्थ कऽ देलक। गाम के चेहरा बदलबाक सपना मुदा हम नहिन छोड़लहुँ। B.A. के दोसर वर्ष में हम शनि आ रवि दिन कऽ जर्मन सैलानी सभ के दिल्ली, जयपुर आ आगरा देखबति छलहुँ। एहि सऽ अप्पन आवश्यकता जोगर पाई बाहर भऽ जाइत छल। एक बेर एकटा व्यवसायी अपन परिवार सँग भारत दर्शन पर आयल रहथि। गाइड के रूप में हमरे मौका भेटल। संयोगवश एक सप्ताहक छुट्टी रहै। हम हरिद्वार सऽ लऽ के दार्जिलिंग तक देखा देलयनि। हमर जर्मन, अंग्रेजी आ हिन्दी पर पकड़ देखि सभ बड्ड प्रसन्न भेलथि। एक दिन 5 साल बाद चेम्बर आफ कामर्स में फेर इ व्यवसायी हमरा भेंट भेलथि। देवी कृपा सऽ हमरा ओ अपन कम्पनी में काज करय बजौलनि। दु सप्ताह बाद हम Frankfurt में छलहुँ, तेकर बाद फेर कहियो नीचा तकबाक मौका नहि रहल। एक के बाद एक देश आ एक सऽ एक कम्पनी में बहुत उच्च पद पर हम बैसेत गेलहुँ। पाई बढ़ैत गेल मुदा मोन छोट होयत गेल। अप्पन लोग सभ छुटैत गेल। हम धनक पाश में बान्हल हब्शी दास जकाँ काज करैत रहलहुँ। फेर एक दिन माँ फोन केलनि जे बाबूजीक तबीयत खराब छनि। बस तखनहि हम मोन बना लेलहुँ जे आब गाम जेबाक समय आबि गेल। बिहारक मुख्यमंत्री अपन राज्य में निवेशक लेल प्रयत्न क रहल छल जे हमहुँ अप्पन ग्राम निर्माणक सपना पूरा कऽ सकैत छी।
पटना पहुँचि सीधे गाम के रस्ता धेलहुँ। जीप कऽ गाम दिस विदा भेलहुँ। सत्रह साल में दुनिया बदलि गेल मुदा ई रस्ता आ गाम सभ ओनाही के ओनाही। हाँ, आब इंटा के घर बेसी अछि, खेत सभ एक-आध गोट परती छुटल आ माल-जाल सेहो कम भऽ गेल अछि। जीप ड्राइवर से राजनीति, किक्रेट, अमेरिका, अफगानिस्तान इत्यादिक गप्प करैत गाम पहुँचलहुँ। आँगन सुन्न-मसान। माँ आ बाबूजी के छोड़ि भरि आँगन में कियो नहि। टोल में सभ घरक यैह हाल। बड़का - बड़का घर-आँगन में खाली कोठी-ढ़ेकी, जाँत-समाठक चौकीदार बुढ़बा-बुढ़िया सभ। सियान तऽ जेना गाम सऽ विलायै गेल। मोन टूटि गेल। भारतक विकास आय धरि गाम नहि पहुँचल थिक। 9-10% आर्थिक विकास आइयो गरीब खेतीहरक पेट नहि भरि सकल अछि। आधा सऽ बेसी गाम दिल्ली, बम्बई आ कलकत्ताक झुग्गी में कीड़ा-मकोड़ाक जीवन व्यतीत कऽ रहल अछि।
एक सप्ताह बाद बिहारक व्यवसाय एवं वाणिज्य मंत्री तथा मुख्यमंत्री संग हमरा सन निवेशक सभक भेंट छल। पटना के तीन सितारा होटल में समारोह सनक वातावरण में दिन भरि चर्चा चलतैक। चर्चा के केन्द्र-बिन्दु रहत 250 बीघाक "विशेष आर्थिक क्षेत्र" वा "SEZ". बिहार सरकार नबका व्यवसाय आ उद्योग के बढ़ावा देबाक लेल 250 बीघा जमीन लऽ कऽ ओही पर हर तरहक आधुनिक प्रबन्ध करतई। 10,000 लोक सभ के रोजगार भेटबाक आशा छैक। लोक सभ लग पाई एतैक तऽ खर्च सेहो बढ़तैक, तै Wal-Mart सन विश्वस्तरीय कम्पनी सभ गाम गाम में दोकान खोलत। Wal-Mart के प्रतिनिधि कहलनि जे साबुन-सर्फ, कपड़ा-लत्ता सँ लऽ के सिलाई मशीन आ साइकिल तक सभ किछु एके दोकान में सस्ता दाम पर। कम्पनी सँ माल सीधे दोकान में। सुनऽ में तऽ बढ़िया लागैत छैक मुदा एहिसँ कतेको दुकानदार बेरोजगार भऽ जेताह। गामक कठघरा सभ उठि जायत। SEZ के लेल जे जमीन सरकार चुनने अछि, ओहू पर विवाद। गामक लोक सभ के उपजाऊ जमीन जबरदस्ती छीन लेल गेल छै। मुआवजा में कनी मनी पाई आ परिवार में एक गोटा के नौकरी। हमरा अपन बचपन मोन पड़ि गेल। बाबू भिन्न भेल रहथिन तऽ हिस्सा में दुए बीघा जरसीमन छलनि। ओही के उपज सँ केनाहु घर चलय छल। एक बेर रौदी भऽ गेलय तऽ मड़ुआ, मकई आ जनेर के रोटी खाइत-खाइत हम सभ तबाह भऽ गेल रही। हमर बाबू सनक किसान के जौं दूनू बीघा जमीन चलि जेतैक तऽ हमर सभक जीवन के तऽ कोनो आशे नहि छल। कारण जे अन्न खरीद के खेबाक क्षमता हमरा सभ में नहि छल। एकटा छोट-छीन नौकरी भेटला सऽ सेहो किछु खास फर्क नहि पड़ैत छैक।
एहि मीटिंग में हमरा बुझा गेल जे भारत आब शहरी आ ग्रामीण क्षेत्र में बँटि गेल अछि। पाई बला बिन-पाई बला सभ के दोहन धरि करबाक फेरी में छथि। औद्यौगीकरण या वैश्वीकरण से खेतीहर के कोनो फायदा नहि छै। कोनो अंतर अनबाक लेल जमीन सऽ शुरु करऽ पड़तै। पढ़ाई- लिखाई के बन्दोबस्त; खेती में वैज्ञानीकीकरण आ सुगम कर्ज कम व्याज पर भेटनाय अत्यन्त जरुरी छैक।
आय हमरा गाम अयला 5 साल भऽ गेल। धीया-पुता सभ बोर्डिंग स्कूल में अछि। हम, हमर श्रीमती, बाबूजी, माँ आ पूरा गाम आब हमर घर जकाँ अछि। आय गाम में 600 धीया-पुता हमर स्कूल में पढ़ैत अछि। एहि साल मैट्रीक में 63 उतीर्ण विद्यार्थी एही गाम सऽ छल। गामक कृषि उपज आब बेसी दाम पर बिकायति अछि। गामक किसान सभक योगदान तथा सरकारी कर्ज सऽ एकटा कोल्ड स्टोरेज खुलि गेल अछि। तीन टा जेनरेटर सऽ गाम में बिजलीक बन्दोबस्त भऽ गेल अछि। जेनरेटर बंगरेरा के बीया से चलैत अछि। बाहर लोक एकरा Bio-Diesel कहैत अछि। आब एहि गाम में ताश खेलैत लोग कमें भेटत। सभ के किछु ना किछु काज छैक।
मछली पालन, मधुमक्खी पालन, पापड़ आ चरौरीक कारबार, छीट्टा-पथिया के बुनाई आ मिथिला पेन्टिंग सभ किछु आब एहि गाम में भऽ रहल अछि। संगहि स्वास्थ्य मेला, चिकित्सा कैम्प, साप्ताहिक सिनेमा शो, गीत-नाद इत्यादि सेहो आयोजित भऽ रहल अछि।
माँ भगवती हमरा जे अवसर देलनि सएह अवसर हम एहि गामक बच्चा-बच्चा के देबय चाहैत छी। प्रयास करबाक लेल खाली कनेक हिम्मत चाही, भगवान कमजोर के संग अखनहुँ छथिन। जाहि भँवर सऽ हम आ हमरा संग सैकड़ो लोग निकलि चुकलथि, ओही भँवर में आइयो हजार लोग डूबि-ऊगि रहल छथि। हमरा सभके काजक पाछाँ ताकक चाही, कनी टा के सहारा आय हजारों के भँवर से निकालि सकैत अछि।